Izeta VI.ak marka hautsita irabazi du banakako IV. Euskal Pentatloi Saria

Aiarrak aro berriko Euskal Pentatloi Sariaren marka berria ezarri du: 33 minutu eta 29 segundotan amaitu zuen proba. Atzo, zapatua, jokatu zen final handia Azpeitiko zezen plazan, eta jende ugari joan zen proba ikustera. Bestalde, Emakumezkoen I. Pentatloi Txapelketa jokatu zen, eta Karmele Gisasola 'Zelai III' izan zen garailea.

Eguraldi makurra zegoen atzo, zapatua, IV. Euskal Pentatloi Sariaren final handiaren atarian eta Emakumezkoen I. Pentatloi Txapelketan, baina 22:00ak heltzerako atertu egin zuen, eta hortik aurrera giro ederra sortu zen harmailetan. Bi izen handi utzi zituen atzoko norgehiagokak Azpeitiko zezen plazan: Karmele Gisasola Zelai III.a emakumeetan, eta Andoni Iruretagoiena Izeta VI.a aiarra gizonetan. Biek ala biek sekulako erakustaldia eskaini zuten zezen plazan, eta historian iltzatuta geldituko diren uneak bizi izan zituzten ikus-entzuleek.

Emakumezkoen I. Pentatloi Txapelketarekin hasi zen atzoko erakustaldia, eta hiru kirolarik parte hartu zuten lehian: Karmele Gisasola Zelai III.ak, Lucia Orbek eta Garazi Arrutik. Guztira, bost lan gauzatu behar izan zituzten: harriari hamabost jasoaldi egin, giza proban plaza bat egin, aizkoran bi 36 ontzako enbor ebaki, txingekin lau plaza egin eta lasterka hamabost buelta eman zezen plazari (kilometro eta erdi). Zelai III.a aurretik ibili zen proba guztietan, baina oso gertu izan zuen Orbe, eta amaieran apur bat gehiago estutu behar izan zuen mallabiarrak korrika saioa. Azkenean, 18 minutu eta 57 segundotan amaitu zituen probak. Bigarren Lucia Orbe izan zen; 20 minutu eta 48 segundotan amaitu zuen hark proba, eta azkenik, Garazi Arrutik 25 minutu eta 31 segundo behar izan zituen lanak bukatzeko.

Ondoren, IV. Euskal Pentatloi Sariaren final handia jokatu zen bi txandatan, eta, guztira, bost proba gauzatu behar izan zituzten sei kirolariek finalean: harriari 25 jasoaldi egin, giza proban bi plaza egin, aizkoran hiru kanaerdiko ebaki, txingekin sei plaza egin eta zezen plazari 30 buelta eman lasterka (hiru kilometro). Hasteko, Aritz Irazabalek, Julen Gabirondok eta Kepa Peñagarikanok neurtu zituzten indarrak zezen plazan, eta Gabirondo izan zen hiruretatik marka onena erdietsi zuen kirolaria: 35 minutu eta 42 segundotan amaitu zituen probak. Ikusleak txundituta utzi zituen urnietarrak, iazko txapeldun izan zen Xabier Zalduaren marka hobetu baitzuen —iaz hautsi zuen marka, 36 minutu eta 6 segundotan—. Beraz, bigarren txandakoei lanak zaildu zizkien Gabirondok. Kepa Peñagarikano ere gertu izan zuen lehen sailkatuak, eta 38 minutu eta 25 segundotan amaitu zituen lanak azpeitiarrak; lehen pi probetan aurretik izan bazen ere, aizkoran aurre hartu zion Gabirondok. Azkenik, Aritz Irazabalen denbora 39 minutu eta hiru segundo izan zen.

Bigarren txandan, berriz, indar erakustaldia are zirraragarriagoa izan zen. Andoni Iruretagoiena Izeta VI.a, Joseba Otaegi zizurkildarra eta Iñaki Errazkin tolosarra atera ziren zezen plazara, eta proba guztietan Izeta VI.a izan zen jaun eta jabe. Aiarra fin ibili zen hasi eta buka, eta lasterka amaitzerako Gabirondoren marka hobetzeko aukera handiak zituela baieztatu zuen. Halaxe izan zen azkenean, eta Euskal Pentatloi Sariaren aro berriko marka berria ezarri zuen: 33 minutu eta 29 segundo. Joseba Otaegik, ordea, txapela lortzeko bidea zaildu zion, eta oso gertu ibili zen lehian; azkenean, 35 minutu eta zortzi segundotan amaitu zituen probak. Iñaki Errazkinek, berriz, laugarren postuarekin konformatu behar izan zuen; 37 minutu eta 45 segundo izan zen haren denbora.

Beraz, honela geratu zen, azkenik, sailkapena:

Andoni Iruretagoiena Izeta VI.a. 33 minutu eta 29 segundo.

Joseba Otaegi. 35 minutu eta zortzi segundo.

Julen Gabirondo. 35 minutu eta 42 segundo.

Iñaki Errazkin. 37 minutu eta 45 segundo.

Kepa Peñagarikano. 38 minutu eta 25 segundo.

Aritz Irazabal. 39 minutu eta hiru segundo.

Probak amaitu ostean, sari banaketa ekitaldia egin zuten zezen plazan, eta IV. Euskal Pentatloi Sariko sei finalistek eta Emakumezkoen I. Pentatloi Txapelketako hiru parte-hartzaileek beren garaikurrak jaso zituzten bertan.

Argazki guztiak Urola Kostako Hitzan ikusgai.


Ibar Nagusien Etxea elkarteko kideek euren aldarrikapenak kalera atera dituzte Adinekoen Nazioarteko Egunean

Urriaren 1ean Adinekoen Nazioarteko Eguna ospatzen da munduan, gizarteak ongizateari eta adinekoekiko errespetuari dagokienez dituen erronka eta lorpenei buruz hausnartzera gonbidatzen duen eguna, hain zuzen. Hori aprobetxatuta, Itzubaltzeta/Romoko Ibar Nagusien Etxea elkarteko kideek elkarretaratzea egin zuten domekan, "egin gabe dauden aldarrikapenak eta zuzendu beharreko bidegabekeria-egoerak badaudela ikusarazteko".

Ibar Nagusien Etxea elkarteko kideek elkarretaratzea deitu zuten domekarako, urriaren 1erako, Adineko Pertsonen Nazioarteko Eguna dela eta. 60 lagun inguru batu ziren protestara, Santa Eugenia plazan, baina, itzalgunerik ez zegoenez, kontzentrazioa Kolas plazara lekualdatu zuten. Bertan, sozializatzeko eta euren jarduerak egin ahal izateko, auzoan lokal "egoki eta nahikorik" ez dutela salatu zuten, ezta herritarrek "asko eskatzen duten" eguneko zentrorik ere, "behar duten adinekoei nahi ez duten bakardadeari aurre egiteko eta beren auzoarekin eta jendearekin harremana mantenduz sozializatzeko aukera emango diena".

Protestan, udalerriko eta auzoetako nagusiek dituzten beste hainbat arazo eta aldarrikapen mahai-gaineratu zituzten, hala nola pentsioen duinak eta genero-arrakalarik gabekoak, eta baita osasun eta zaintza publikoa ere. "Gaur gogoratzen dugu helburu horien alde borrokatzen jarraitzea dagokigula,

baita edadismoaren, adinekoen aurkako tratu txarren, infantilizazioaren, gutxiespenaren, xantaia emozionalen eta abar luze baten aurka ere, hala nola

bankuetatik eta erakunde ofizialetatik jasotzen dugun tratuaren aurka", azpimarratu zuten protestara batutakoek.

Arazoak azaleratzeaz gainera, adinekoek duten bizitzeko gogoa eta dibertitzeko eskubidea ere aldarrikatu zuten, baita gizarteari haiek bezalako pertsonek eman dezaketen balioa ere: "Pertsona baliodunak, pertsona aktiboak, ezagutza duten pertsonak, esperientzia duten pertsonak, komunitateari ekarpena egin diezaioketen pertsonak... Geratzen zaigun denbora ahalik eta gehien aprobetxatu behar dugula jakiteko adina dugu".

Amaitzeko, Lope de Vega kaleko nagusien etxea hartzen zuten eraikinen aldeko borroka "eredugarria" goraipatu zuten eta, ildo horretan, mobilizazioetan parte hartu zuten pertsonei eskerrak eman zieten. Horren harira, iragarri zuten, "kolpe gogorra" jaso arren, berriro altxatuko direla tea elkartearen jarraipenaren alde borrokatzen jarraituko dutela, iragana aldarrikatuz eta etorkizunaren oinarriak jarriz. "Oraindik ere, 'lotsaren hesiaren' ondotik pasatzen garenean, malko batek ihes egiten digu edo eztarrian korapilo bat egiten zaigu. Kopeta altxatu, arnasa sakon hartu eta hesian bertan norbaitek idatzitako mezua gogoratu behar da: edozer gertatuta ere, irabazi egin dugu", azpimarratu zuten.


Euskara Astea eta Euskaraldia

Hemen da Euskaraldiaren 2. edizioa. Eskolak urteak daramatza Euskararen Astea antolatzen. Iaztik, Euskaraldia, Euskararen Astearen barnean kokatu izan dugu. Euskararen Astean hainbat jarduera antolatu izan dira eta partaidetza oso zabala izan du. Familiak, ikasleak, irakasleak, herriko hainbat eragilek parte hartu izan dute.

Aurten ere, desberdina izango den arren, hainbat jarduera burutuko dira: Euskararen erabileraren inguruko soziograma ikasleekin, Mingainaren dinamika, Altxorraren bila, Ipuin kontaketak, Irteera ludikoak: Chillida-Leku, Urmara Museoa, Cristinaenea. Pertsonai misteriotsuaren bisita. Aho Bizi eta Belarri Prest-en koreografia...

Bukatzeko, eskolak datozen 2 aste hauetan GEHIAGOREKIN, GEHIAGOTAN, GEHIAGO euskaraz hitz egiteko erronkari eustera animatzen zaituzte.


Hendaia eta Baiona artean migranteen segurtasuna bermatzeko eskatu diete hautetsiei

Elkartasuna Larhun kolektiboak gutuna bidali die Hego Lapurdiko hamar auzapezei eta Jean Rene Etxegarai Euskal Elkargoko lehendakariari. «Ez gaitzazue bakarrik utzi. Ezer eginen ez bagenu, arriskuan daudenei laguntza ez ematearen hobendun bihurtuko ginateke»

Migranteak laguntzen dituen Elkartasuna Larhun kolektiboko kideek Hego Lapurdiko hamar auzapezei eta Jean Rene Etxegarai Euskal Elkargoko lehendakariari dei egin diete, Hendaia eta Baiona artean migranteen segurtasuna berma dezatela eskatzeko. Bakoitzari bidalitako gutun batean «neurriak» har ditzatela eskatu dute «drama berri bat gertatu aitzin». Urtea hasi denetik, sei pertsona hil dira migrazioen bidean: batek bere buruaz beste egin zuen, bi Bidasoa ibaian ito ziren, eta hiru trenak harrapatuta hil ziren Ziburun (Lapurdi) urri hasieran. «Nahi al dugu, nahi al duzue gure mugaldeko eskualdeko egoera honek iraun dezan? Ez dugu sinesten!».

Hautetsiei bidalitako eskutitzean oroitarazi dute 2018az geroztik, «herritar andana baten eskuzabaltasunari esker, nekez eta ahal dugun bezala» Baionako Pausa harrera-zentrora iritsi nahi duten pertsona atzerritarrei laguntzen dietela. «Pertsona horiek garraiatzea, jende askok uste ez bezala, ez da arriskutsua. Arriskutsua da jendeari trenbidea hartzen uztea edo Bidasoa zeharkatzea horrek dituen arrisku guztiekin. Eta azken gertaerek tragikoki gogorarazten digute!», idatzi dute.

«Gizaki horiek gure anaiak izan litezke, gure arrebak, gure seme-alabak. Haien presentzia legezkoa ala zilegi da? Justifikatuta al dago beren herrialdetik irtetea? Arazo horiek politikarenak dira, ez gara horretaz arduratzen. Eremu politikoa ez da gurea, larrialdi humanitarioaz ari gara, arriskuan daudenekiko elkartasunaz, eta zentzuz ere bai», azpimarratu dute Larhun kolektibokoek. «Hor daude, migratzaileak, erbesteratuak –edonola deituta ere –, hor daude arrazoiak edozein direla ere; kanporatuak, tratu txarrak jasanak, baina hor daude!»

Koronabirusaren ondorengo garaietan beste lehentasunik izatea «ulertzen» badute ere, «zentzugabea» iruditzen zaie Larhun kolektiboko kideei hautetsiak ez daitezen ardura beren herrietatik iragaten direnen segurtasunaz. Hala, Baionako Pausa harrera guneari egin diote aipamena, oroitaraziz Euskal Hirigune Elkargoa osatzen duten Ipar Euskal Herriko 158 herriek laguntzen dutela diruz. «Tokiko biztanleekiko elkarbizitza eroso bat antolatzeko ‘kanalizazio’ irtenbide bat bezala hauteman ez dadin, pertsona horiek Hendaiatik Baionara bidean egiten duten bidaia segurtatzeko jokatu behar duzue», eskatu dute. «Ez gaitzazue utzi ekintza honetan gu bakarrik ahitzen. Ezer ez eginez gero, arriskuan daudenei laguntza ez ematearen hobendun bihurtuko ginateke».


'Lehendakari Gaia'

Antzerkia Txalo Produkzioa konpainiaren eskutik.


Ibai Aldalurren azken partida Garmendipen

Larunbat honetan jokatuko du Ibai Aldalurrek azken partida etxean. Maiatzaren 7an, 17:00etan, Garmendipeko zelai naturalean, Atotxa Riverren aurka. Ez galdu, eta etorri animatzera!

Azken asteetan iragarri dugun moduan, aurten 25 urte bete ditugu. Baina ez gara 25. urteurrena betetzen dugun bakarrak, gure jokalari Ibai Aldalurrek ere aurten beteko baitu 25. denboraldia Ikasberri Kirol Elkartean.

Hogeitabosgarrena ez da nolanahiko urteurrena. 1997. urtean sortu zen Ikasberri Kirol Elkartea, eta urte hartantxe hasi zen Ibai kadeteen taldean jokatzen, kamiseta urdin-beltzarekin. Hurrengo denboraldian, jubeniletara pasa zen, eta, hirugarren denboraldian, igoera eta kopa eskuratu zituen. 2001. urtean, klubak erregionalen taldea sortu zuen, eta han jarraitu zuen gure kapitainak. 2003-2004 denboraldian, erregionalen bigarren mailatik lehen mailara igo ziren.

Hainbat urtez erregionalen lehen mailan jokatu ondoren, 2013. urtean lortu zuen Ibaik, taldekideekin batera, berriz ere mailaz igotzea: erregionalen gorengo mailara. 1997. urtean hasi eta 2022. urtera arte, klubeko ia kategoria guztietan jokatu du Ibaik. Alegia, kluba sortu zen urtetik gaur arte jokatu du, denboraldi bat bera ere huts egin gabe. Ez da marka makala! Azken urteak gogorrak izan badira ere, aurten 25 urteko langara iritsi da, eta denboraldi honetan esango dio agur futbolari. Hala ere, Ikasberri Kirol Elkartean buru-belarri jarraituko du lanean, izan ere, 2018az geroztik, elkarteko lehendakaria da.

25 urte hauetan zenbat talde, entrenamendu, partida, taldekide, entrenatzaile, aurkari, ospakizun, oroitzapen… Azpeitiko eta inguruko herrietako jokalari askorekin futbolean aritzeko aukera izan du Ibaik, eta ziur gaude taldekideek asko ikasi dutela beragandik eta bere eskarmentutik, bai zelaian eta bai zelaitik kanpo. Hutsune handia utziko duzu futbol zelaietan eta aldageletan. Aurkari zein taldekideek faltan botako zaituzte.

Zorionak eta eskerrik asko, Ibai! Segi futbolaz gozatzen!


Jokin Altuna saritu dute Orion

Orio Arraunketa Elkarteak aurtengo Mirotza sarietako bat eman zion pilotari amezketarrari.

Beste saria Orio Eragin eskubaloi taldearentzat izan zen. Orioko herritarren, arraun taldeko ordezkarien eta Benito Lertxundi musikariaren zorion mezuak jaso zituen Altunak.


Herritarrak Auzoko ekimenean parte hartzera gonbidatu dituzte

Astearte iluntzean hainbat jatorritako oriotarrak Orioko Kultur Etxean bildu ziren, herritarrei Auzoko ekimenaren berri emateko. Ekimena Topagunea Euskal Elkarteen Federazioak eta Udalerri Euskaldunen Mankomunitateak elkarlanean sortutako programa da. Euskal Herriko hainbat udalerritan abiatu dute, modu pilotuan; tartean, Orion. Asteartean euskaraz, gaztelaniaz, arabiarrez eta Senegalgo wolof hizkuntzan aurkeztu zuten auzotarrek; auzokideek abiatu berri duten Auzoko ekimena. «Auzotarrak euskaraz dakiten herritarrak dira, eta auzokideak euskaraz ikasi nahi dutenak. Denon artean Auzoko sortu dugu». Egitasmoarekin, «herrian erroldatu berri diren herritarrak eta euskararengandik urrun bizi diren herritarrei euskara hurbildu nahi diegu eta, era berean, herritarrak herriko hizkuntz aniztasunaren jabe egin». Bi helburuak uztartuz, beste ama hizkuntza bat duten herritarrak harremanetan jarri nahi dituzte, norberarena aintzat hartu eta euskara komunikazio eta kohesio hizkuntza gisa oinarritzat hartuta. «Auzotarrok euskara erakutsiko diegu auzokideei, baina ez dugu ahaztu behar auzotarrok auzokideengandik haien hizkuntza, kultura edota ohiturak ere ikas ditzakegula», azaldu zuen Arantxa Arrillagak, Orioko Auzoko egitasmoaren arduradunak. Astelehenetan, 11:00etatik 12:00etara, eta 19:00etatik 20:30era izaten dira Auzoko programaren saioak. «Goizeko taldea liburutegian biltzen da eta arratsaldekoa, berriz, Kultur Etxeko areto nagusian». Gainera, bihartik aurrera ostiralero, 19:00etatik 20:30era, Kosta Tailerrean, munduko dantzak ikasteko ere geratuko dira. «Oriotar guztiak daude ekimenean parte hartzera gonbidatuta». Euskara ikasten lagunduz Orioko Udalaren laguntza izan dute Topaguneak eta UEMAk Auzoko ekimena Orion abiatzeko. Orioko Udaleko Euskara batzordeburu Iñaki Iturain aurkezpen ekitaldian izan zen, eta horrelako ekimenek duten «garrantzia» nabarmendu zuen. «Oso izen egokia aukeratu duzue egitasmoarentzat, auzo hitzak askorako ematen baitu euskaraz. Auzolana da egin behar duguna, eta gure hizkuntza kanpotarrei ematea da kasu honetan helburua. Eurak ahalegin handia egin behar dute ikasteko, eta guri dagokigu bide horretan gauzak erraztea». «Badaude herrian kanpotik etorri diren herritarrak euskara ikasi nahi dutenak, eta herriak jakin behar du hori egin dezaketela, baina horretarako gure laguntza behar dutela. Ahalegina egiten dutenean eskertu egin behar zaie; hori irrifar baten bidez edo ahal den neurrian hitz horri jarraipena emanda egin daiteke».


[BIDEOA] 22. Korrika Berrizen

Bideo honetan Korrika Berrizetik igaro zen kilometroak ikusi daitezke.


Gonzalez de Txabarri: “Arraunak badu zerbait, probatzen duenak jarraitu egiten du”

Astelehenean, irailaren 15ean, hasiko da entrenatzen mutilen bigarren trainerua, eta probatzeko gonbitea luzatu du klubak. “Bigarren trainerua funtsezkoa da guretzat”, azaldu du arraun elkarteko prestatzaile Rafa Gonzalez de Txabarrik.Patxi Francesekin batera etorri zen klubera Rafa Gonzalez de Txabarri (Orio, 1966), arraunlarien lana planifikatu eta klubaren kirol egitura sendotzeko aginduarekin. Eskarmentu handia du zeregin horietan. Orion 22 urte egin zituen, 1990etik 2011ra, eta ondoren Zierbenan, Francesekin. Zumaiako arraun elkartean du orain erronka. “Klubarentzat funtsezkoa da bigarren trainerua. Beste talde batzuk badute dirua falta zaiena kanpotik lortzeko. Zumaiak ez. Gainera, uste dugu herriko eta eskualdeko gazteekin osatu behar direla traineruak. Horretarako ezinbestekoa da gazteekin lan egitea, bigarren trainerua osatzea”. Eta ez dago denbora galtzeko prest. “Astelehenean hasiko gara gazteekin lanean. Duela bi aste amaitu zuten denboraldia, baina lan asko daukagu egiteko, asko dute ikasteko, eta zenbat eta lehenago hasi hobe. Gainera, orain momentu ona da arraunean probatu nahi dutenei aukera emateko, beti izaten delako lekua traineruan”. Batik bat, gazteei zuzendutako deialdia egin du klubak, baina arraunean egin nahi duen orok dauzka ateak zabalik. “Astelehenean hasiko gara, 19:00etan. Gazteren bat, mutil edo neska, zalantzan badago sekula arraunean egin ez duelako, ez dago arazorik. Gaur egun puntako arraunlaria den bat baino gehiago 20 urterekin [...]


Urteko hitzordu industrial handiena datorren astelehenean hasiko da BECen

BIEMH 4.0 Industriaren lehen mailako erakusleihoa izango da eta, Addit3D, BeDIGITAL, IMIC eta WORKinn azokekin batera, fabrikazio aurreratuaren inguruko ibilbidea eskainiko du.

Euskadiko urteko industria-hitzordu handienak, Makina-Erremintaren Nazioarteko Biurtekoak (BIEMH), datorren astelehenean irekiko ditu ateak Bilbao Exhibition Centren (BEC), fabrikazio aurreratuaren arloko fabrikatzaile, inportatzaile, banatzaile eta erosle nagusien parte-hartzearekin, ekainaren 13tik 17ra bitartean.

BIEMH 4.0 industriaren lehen mailako erakusleihoa izango da, eta Addit3D, BeDIGITAL, IMIC eta WORKinn azoka paraleloekin batera fabrikazio aurreratuaren ibilbide osoa eskainiko du.

31. edizioak 120 enpresa erakusketari inguru izango ditu, orain arteko ediziorik parte-hartzaileena eta edukirik handiena izango duena. BIEMHek 28 herrialdetako 1.446 enpresa erakusketari izango ditu, BEC "lehen mailako" erakusleiho teknologiko bihurtuko dutenak, AFM-Advanced Manufacturing Technologies eta Bilbao Exhibition Centre azokaren antolatzaileek asteazken honetan prentsaurrekoan iragarri dutenez.

BIEMHek "bere bertsiorik onena" eskainiko du pandemiaren ondorioz bi urtez geldirik egon ondoren, eta 3.400 makina, produktu, zerbitzu eta nobedade baino gehiago erakutsiko ditu mundu osotik etorriko diren milaka bisitarientzat. Lehiaketa harreman komertzialerako B2B tresna gisa pentsatua dago azoka, negozio-aukera ugarirekin eta ezagutzarako gune gisa, bere balio-proposamena zabalduko duten edukien agenda garrantzitsu batekin.

Iñigo Urkullu lehendakariak inauguratuko du azoka datorren astelehenean, 12:00etan.


Ander Etxanizen erakusketa

Gaurtik, martxoaren 6ra arte.


Omenaldi beroa Martxeli Kanflankari, Patxi Loreaki eta Fernando Gallegori, Bola eta Toka Egun berezian

Ostegunean ospatu zuten Bola eta Toka Eguna, Hernanin, egun osoko festarekin. Benta Berrin egin zuten tiraldia goizean: Saigots Iglesias izan zen onena bolan, eta Jose Mari Iñurrategi tokan. Ondoren, Jauregi jatetxean egin zuten bazkaria.

Hernanin ospatu dute Bola eta Toka Eguna aurten, Gipuzkoako Federazioak antolatuta. Ostegunean izan zen, eta egun osorako festa polita prestatu zuten Hernaniko eta Ereñotzuko taldeek.

Goizean, noski, tiraldiak egin zituzten, Floridan, Benta Berriko bolatokian. Giro ederra izan zen nagusi, eta Saigots Iglesias ibartarra eta Juan Mari Iñurrategi legazpiarra onenak tiraldietan: bolan Iglesias, eta tokan Iñurrategi. 34 brilarekin irabazi zuen ibartarrak, Egoitz Berasategi segurarrari (34 brila) desenpatea irabazita. Iñurrategi izan zen hirugarren bolan, 33 brilarekin; eta Txema Fernandez zarauztarra laugarren, 32rekin.

Tokan, berriz, 14 jo zituen Iñurrategik. Bigarren izan zen Prudencio Olano lasartearra, 13rekin; Antonio Amundarain irundarra hirugarren, 11rekin; eta Iñaki Maiz gabiriarra laugarren, 10ekin.

60 bat lagun giro ederrean, Jauregiko bazkarian

Oso giro jatorra eta atsegina izan zuten goiz osoan zehar, Benta Berriko tiraldietan. Eta giro ederra izan zen, ondoren, Jauregi jatetxean egin zuten bazkarian ere. 60 bat lagun elkartu ziren bertan, eta ohi bezala, zenbait bolari omendu zituzten. Oraingoan, Urumea bailarako hiru izan ziren beren ibilbidearengatik errekonozimendua jaso zutenak: Martxeli Kanflanka ereñotzuarra, eta Fernando Gallego eta Patxi Loreak hernaniarrak.

Omenaldi polita, plaka oroigarri bana eta bertan zeuden bolari eta tokalari guztien errekonozimendu goxoa jaso zuten hiruek. Horrekin borobildu zuten egun polita, eta bukaera eman zioten denboraldiari.

Bikotekako Txapelketa, hurrengo zita Ereñotzun hasita

Orain, atseden pixka bat hartuko dute bolariek, eta urtarrilean ekingo diote denboraldi berriari. Bikotekako Txapelketarekin izango dute hurrengo zita; hori ere, Urumea bailaran bertan. Izan ere, Ereñotzun hasiko da, urtarrilaren 15ean. Hiru tiraldi izango ditu Bikotekakoak, eta horietako bikote onenak sailkatuko dira final haundira.


Israelgo armadak Gaza erasotu du, Libanotik botatako suziriei erantzunez

Israelgo Armadak Hamasek Gazako Zerrendan dituen azpiegiturei eraso egin die, bere lurraldera Libanotik jaurtitako 36 suziriei erantzunez.


Hazia

Gontzal Mendibil (Zeanuri, Bizkaia, 1956) musikariak “Hazia” musikala konposatu du ohiko maisutasunez. Duela hiru aste estreinatu zuen Arrasateko Amaia Antzokian. Obra honen protagonista Jose Maria Arizmendiarrieta kooperatiben sustatzailea da eta Mendibilek kantu bihurtu du bere bizitza. Gontzalen esanetan, bizikletaren apaizaren (horrela deitzen zioten Arrasaten) bizitza ohiz kanpokoa da, berezia, kontatzeko modukoa, “film baterako modukoa”, neurriz gaineko pertsonaia. Historia lokala eta unibertsala.

Duela hiru urte hasi zen lanean, Arizmendiarrietaren informazioa arakatzen, berak idatzitako gogoetak aztertzen, eta batez ere, bere gainean idatzitakoa. Bere bizitza eta egintzak kontatu nahi zituen. Lana oso zaila zen. Nola bihurtu biografia hori musikal bat? Mendibilek dioenez, lehenik eta behin, bere ideiak poema bihurtu zituen eta gero, poema horiek musikatu. Horrela sortu zuen gidoia.

Arizmendiarrieta Arrasatera joan zen 1941ean, apaiz laguntzaile bezala. Gerra ondorengo depresioa jasaten zuen herriak: 9.000 biztanletik apenas 1.500ek lan egiten zuten burdinoletan eta tailerretan. Soziologia ikasita zegoen eta jakintza hori gizarteratu nahi izan zuen, heziketaren posibilitateak langileen seme-alaba guztiei zabalduz. Bizikleta xume baten gainean ibiltzen zen. Egun, bere museoan gordetzen da. Bere epitafioan honako hau irakur daiteke: ”Bihotza, lana eta bizia zuen alde emanak”.

LUIS ARANALDE

“Arizmendiarrietak Mondragon Korporazioaren hazia erein zuen”

Mendibilen esanetan, Arizmendiarrietak sortu zuenak 80.000 pertsonari ematen dio lana gaur eta halere, jende askorentzat guztiz ezezaguna izaten jarraitzen du. Haurtzarotik hasita, bere bizitza osoa agertzen du musikalak, bere baloreak azalduz, inoiz baino beharrezkoagoak mundu lehiakor honetan. Gaur Mondragon Korporazioa deitzen diogunaren hazia erein zuen. Bera izan zen kooperatibismoaren bultzatzaile nagusia. “Bera apaiza zen, baina obra guztiz laikoa da eta bere balioak nabarmendu nahi izan ditugu musikal honetan: kooperatibismoa, elkartasuna. Konpetentziaren eta indibidualismoaren munduan bizi gara, eta berak ikusi zuen gauzak sortzeko beste era bat”, dio Gontzalek.

Hazia obra honetan, 11 musikarik jotzen dute zuzenean, eta 18 aktore eta kantariek. Abesbatza pare batek, Easok eta Goikobaluk ere parte hartzen dute. “Musikala oso modernoa da, beharbada nik egin dudan modernoenetako bat”. Ohika taldeko dantzariak jardungo dira. “Nik batez ere, haren mezua kantatuko dut. Adibidez, eszena batean, batzuk kooperatibismoaren aldekoak dira, besteak konpetitiboak, eta ‘West Side Story’-ren antzeko gerra bat sortzen da. Kantak era askotakoak dira, istorioak eskatzen zuen araberakoak”.

Zergatik jarri dio Hazia izena musikalari? “Azken batean, berak hazia jarri zuen eta gero hariztia sortu da: eskola publikoa, unibertsitatea, enpresak”. Kanta batzuetan entzuleek ere parte hartzen dute, lelo batzuk errepikatuz: “Nondik lan, handik jan; ametsak eraikitzen”.

Obrak 135 minutu irauten du. Estreinaldia amaitu zenean, txalo zaparrada batez eskertu zuten ikus-entzuleek. Antzerkia, dantza, musika eta beste osagarri audiobisualak zirrara sortu zuen publikoarengan. Mendibil berak honela dio: “lehengo batean, entseatzen, pertsona bi negar malkotan ikusi nituen, emozioz. Esan nuen: Kontxo, zerbait ondo egiten ari gaituk”. Azaroaren 26an iritsiko da Donostiara Hazia musikala. Irrikatzen nago “amesgile” zen Arizmendiarrietari buruzko emanaldiaz gozatzeko.


Euskararen aurkako epaia toki-autonomiaren aurkakoa dela adierazi du Udalak

Aretxabaletako Udalaren bozeramaile batzordeak –EAJ eta EH Bilduko bozeramaileek osatuta–, Eudelek adostutakoren ildoari jarraituz, Euskal Autonomia Erkidegoko Auzitegi Nagusiak eman berri duen epaia dela eta adierazpena onartu du. Eta herritarrak gonbidatu ditu azaroaren 4an, Kontseiluak antolatuta, Bilbon egingo den manifestaziora.

Epai horrek 179/2019 Dekretuaren zati bat baliogabetu du, Euskadiko Toki Erakundeei buruzko Legean (ETEL) aitortutako euskararen erabilera instituzionala eta administratiboa garatzeko. Ondorioz, hau adierazten du Aretxabaletako Udalak:

Aurretik, Konstituzio Auzitegiaren epaian egin bezala, Aretxabaletako Udalak berretsi egin du ETELen defentsa, udal-autonomiaren eta toki-erakundeen eskumenen bermatzaile gisa, zehazki, euskararen esparruan. Legea ezinbestekoa da euskal udalek euskararekiko duten konpromisoa eta euskal udalerrietan euskararen erabileraren sustapena gauzatzeko, herritarrekin duten hurbiltasunetik abiatuta.

Aretxabaletako Udalak uste du epai berri hori toki-autonomiaren aurkakoa dela, eta hizkuntza arloko udal-eskumenen garapen osoa mugatzen duela. Bereziki larritzat jotzen dugu euskara erabilera normal eta orokorreko zerbitzu- eta lan-hizkuntza dela aintzat jotzen duten dekretuaren artikuluak baliogabetzea. Funtsezko beste artikulu batzuk ere deuseztatzen dira, hala nola, kontratazio publikoan euskara baloratzeko aukera ematen dutenak edo udal-jarduerak euskaraz egin ahal izateko hizkuntza-plangintza ahalbidetzen dutenak. Alderdi horiek eta beste batzuk funtsezkoak dira herritarrek beren hurbileko administrazioarekin harremanetan jartzeko hizkuntza ofiziala aukeratzeko duten eskubidea bermatzeko.

Udalek hizkuntza ofizialak ahoz eta idatziz erabiltzeko irizpideak ezin ezartzea, ez barneko ezta kanpoko mailan ere, oztopo da toki-erakundeen funtzionamenduan eta, are kezkagarriagoa, euskal herritarrei ematen dizkieten zerbitzuetan euskararen erabilera normalizatzeko. Kaltetuenak euskara gehien erabiltzen den eta ohiko hizkuntza den udalerrietako herritarrak dira.

Adostasun politiko eta instituzionalak eta euskal gizartearen elkarlanak, euskal hiztunen komunitatearen bultzada borondateagatik, euskararen bizitasuna indartzea ahalbidetu du gure herri eta hirietan. Aretxabaletako Udalak egungo egoera balioan jartzen du, estatuan eta Europan hizkuntza koofizialen erabilera errazteko urratsak egiten ari baitira, eta, hori horrela, guztion artean eraikitzen joan den legeriaren bidez, hizkuntza-eskubideen garapenean aurrera egiten jarraitzeko erronka eta aukera baita.

Aretxabaletako Udalak, azaroaren 4an Bilbon Kontseiluak antolatu duen manifestazioan parte hartzera gonbidatzen ditu herritarrak.


Groseko Katalunia plazako oholtza berritzen ari dira

Denboraren joana eta jendearen erabilera handia dela eta, hondatu egin da Katalunia plazako haur-parkearen eta berdegunearen arteko oholtza. Duela hamar urte berritu zuten, eta pinu-egurrezko arrastelak ustelduta zeuden, eta hautsita edo behera eginda haren gaineko ohol asko. Oholtza horrela egotea arriskua zen handik pasatzen zen jendearentzat, eta baita ondoko jolasetan aritzen ziren umeentzat ere.

Hala, Hiri Mantentze Lanetako zinegotzi Miguel Angel Diezek adierazi du egoera hori ikusita, kentzen hasi direla oholtza, arrastelak eta josteko material guztia. Ondoren, tokia saneatu eta altzairu galbanizatuzko arrastelak jarriko dituzte, 30 milimetroko altuerakoak; eta oholtza teknologikoa, 90 metro koadroan.

Lanak egiteko hiru aste izan beharko dituzte, eta 17.560,73 euroko aurrekontua izango dute (BEZa barne).


Baskoniak partida erabakigarria behartu du

Irabazi egin dio Valentziari Gasteizen (76-65), eta han erabakiko da ostiralean bietako zein sailkatuko den ACB ligako finalerdietarako.

Orain, bai, orain finala jokatzeko aukera irabazi du TD Systems Baskoniak: ostiralean erabakiko da Baskonia edo Valentzia pasatuko den ACB ligako finalerdietara. Bana berdindu du kanporaketa gaur (76-65), etxean, Buesa Arenan.

Egin beharrekoa egin du etxeko taldeak, eta ondoen dakiena eginez: defentsa sendoa. Ez bada ere ondo hasi, 8-12 aurreratu da Valentzia, epaileek berriz ikusi duten jokaldi batek eragindako etenaren ondotik, eta zapaldu egin du aurkaria. Lehen laurdena 26-16koarekin bukatu da: laurden akaberako azken hiru minutu eta erdian, Baskoniak 18-4ko partziala sartu dio. Defentsa bikaina egin du, eta horrek aukera eman dio kontraerasoan ateratzeko. Zoran Dragicek tarte horretan ondo jokatu du, eta taldearen defentsa onak partidako gakoetako bat izan zena eragin du: Valentziari baloiak lapurtzea edota galtzea. Datua ikaragarria da: 21 galdu ditu partida osoan.

Bigarren laurdenaren hasieran, Ivanovicek ez du aldatu Henry, eta haren erritmo gozoan, Baskoniak hamabost punturen aldea lortu du bi minutu eta erdian. Gehiago ireki du aldea, seigarren minutu eta erdian, hemeretzi goitik zelako Baskonia (39-20). Lan bikaina egiten segitu du Dragicek: bederatzi punturekin zen Esloveniako eskolta.

Ondo bideratuta zeukan partida Ivanovicen taldeak, bere lana ondo egiten ari zelako, eta Valentziak baloi asko galtzeaz gain, eraginkortasun txikia zuelako hirukoetan. Gainera, defentsan bigun aritu da, gehienetan ohi duen bezala, eta eroso aritu da jokoan Baskonia. Hala ere, atsedenaldira joan aurreko azkeneko hiru minutu eta erdian, sei puntu jan dizkio Valentziak, eta 41-28 aurretik joan da Baskonia. Lehen partidan bezala, irudipena zen etxekoek aukera galdu zutela aurkaria erabat birrindu eta partida erabakitzeko. Gero ere gertatuko zen.

Hirugarren laurdenaren hasiera oso garrantzitsua izateko trazarekin hasi da: Baskoniak aldeari eutsi edota handitu egingo zuen, edo Valentzia partidan sartuko zen. Tartea handitzeko aukera gauzatu da, laurdenaren erdian hamasei goitik zelako (51-35). Jaistea lortu du Valentziak, eta 11ra gerturatu da bi aldiz. Azkenera baina, Rokas Giedraitisen bikoarekin eta Alec Petersen hirukoarekin azken segundoan, hamasei goitik joan da Baskonia azken laurdenera (62-46). Lanaren hiru laurdenak osatuta zeuzkan Baskoniak, baina biribiltzea falta zitzaion. Ondo ekin dio azken hamar minutukoari, eta hamabost goitik zen sei minutu eta erdi falta zirenean. Baina taldea hasita zegoen erasoan bizitasuna eta jokalarien arteko konexioa galtzen, eta Valentzia partidan sartu da: lau minutu geratzen zirenean zortzira jaitsi du aldea. Izan ditu aukera bat baino gehiago tarteak murrizten segitzeko, baina asko hutsegin du kanpoko jaurtiketetan.

Baskoniaren mesederako, Peters azaldu da, eta hiruko batekin 11ra igo du aldea hiru minutu falta zirela. Beste bost puntu ere sartu ditu amaiera bitartean, eta azkenean 11 goitik bukatu du Baskoniak. Biharko finalerako taldeak erakutsi du prest dagoela. Atzetik aurrera jokatuz, gertu izango du finalerdia. Eta nekea ez dadila azaldu.


Santueneako parte hartze prozesuko galdetegia betetzen laguntzeko aukera gaur

Uda ostean, Santueneako parte-hartze prozesuari ekin zioten auzotarrek, eta udaberrian iragarri bezala, galdetegia prestatu dute. Hilaren 21era arte betetzeko aukera izango da, online Udalaren webgunean eta sare sozialetan zein paperean. Ostiral honetan, azaroaren 12an zein 20an Gure Elkartea tabernaren parean egongo dira, nahi duenari galdetegia eskura eman eta betetzen laguntzeko.

Santuenea Elkarlanean talde eragilea Auzo Planaren definizioa dinamizatzeko sortu den boluntario taldeak ateak irekita dauzka edozein auzokidek bertan parte hartu nahiko balu. Usurbilgo Udalaren babesarekin eta Hiritik At Koop.-en bide-laguntzaz, urrian zehar sukalde lanak egiten egon dira, eta iritsi da unea plazara salto egiteko. Talde eragiletik galdetegi bat prestatu dute horretarako, auzokide guztien artean egin dezaten auzoaren argazkia: zer dugu hobetzeko Santuenean, epe ertaineko ikuspegian? Zeintzuk dira lehentasunak? Ba al dugu gaurdanik proposatu nahi dugun ideiarik?

Espazio Publikoaren eremuan, mugikortasunean, irisgarritasunean, zaintza, ekipamendu zein zerbitzu publikoen eremuan, edota, elkarbizitza eta auzo-antolaketaren esparruan ekarpenak erraz jasotzeko tresna da galdetegia. Noski, gai berriak proposatzeko aukera ere izango da bertan.

Behin galdetegiak jasota, ondorioak bildu eta sakontzen jarraituko dute. Azaro eta abendu bitartean, auzo-txangoak burutuko dituzte, oraindik zehazteke dauden datetan, eta diagnostiko osoaren aurkezpen ireki bat ere egingo dute urtea amaitu baino lehen. Ondo bidean, 2022 urtearen hasierarekin batera proposamen fasea ireki ahal izango dute, Santuenea hobetzeko tresna izango den Auzo Plana eraikitzeko.

Galdetegia paperean erantzun nahi dutenentzat Gure Pakea atarian aukera:

Azaroak 12, ostirala: 17:00etatik 19:00etara

Azaroak 20, larunbata: 11:00etatik 14:00etara


Ordutegi berria du tren berdeak irailerako

Irailean tren berdeak ibilbideak egiten jarraituko duela eman du jakitera udalak. Harresia, Portuko kaleak, Ramon Iribarren pasealekua, Kai Berria eta Higer bidea ikusteko aukera eskaintzen du trenak.

Ordutegiak aldatu dituztela jakinarazi dute eta orain, iraileko azken asteburuan izan ezik, larunbatetan eta igandeetan bakarrik ahalko da egin ibilbidea (Hilaren 4-5,11-12,18-19).

Egunean bost aldiz izango dira irteerak Jabier Ugarte kaletik: 11:00etan, 12:00etan, 13:00etan, 17:00etan eta 18:00etan. Ibilbidea hasi baino 5 minutu lehenago erosi beharko dira tiketak trenean bertan.

Segurtasun neurriak bete beharko dira COVID-19a prebenitzeko, hala nola, musukoa jantzita izatea eta esku garbitzea gel hidroalkoholikoz. Udalak oroitarazi du, bidaiarien arteko distantzia mantentze aldera, tren gidariak jarraibideak eman ditzakeela.


Espetxean sartu dituzte Bilbon 90 urteko gizon bati eraso eta lapurreta egiteagatik atxilotutako bi gizonak

20 eta 30 urteko gizonezkoak dira espetxeratutakoak. Asteazkeneko 09:30 aldera, atzetik segi eta eraso egin zioten Bilboko Indautxu auzoko banketxe batetik irteten ari zen agureari.

Espetxean sartu dituzte atzo Ertzaintzako eta Bilboko Udaltzaingoko agenteek banketxe batetik irten zen 90 urteko gizon bati indarkeria erabiliz eraso egiteagatik atxilotutako 20 eta 30 urteko bi gizonezkoak.

Eusko Jaurlaritzako Segurtasun Sailaren arabera, asteazkeneko 09:30 aldera, bi gizonek atzetik segi zioten Bilboko Indautxu auzoko banketxe batetik irteten ari zen beste gizon bati. Haren aurka indarka hasi ziren lapurreta egiteko asmoz, eta biktima lurrera erori zen.

Ertzainak bertaratu zirenean, oinezko batzuek lapurretako bat atxikita zutela ikusi zuten; besteak, berriz, ihes egitea lortu zuen. Handik minutu batzuetara, udaltzainek inguruan aurkitu zuten beste inplikatua, eta bere gauzen artean 1.000 eurotik gora aurkitu zuten.

Bi inplikatuak indarkeria erabiliz lapurreta egitea leporatuta atxilotu eta polizia egoitzara eraman zituzten zegozkien eginbideak gauzatzeko. Horiek amaitutakoan, atxilotuak Bilboko Guardiako Epaitegiaren eskuetan utzi zituzten eta gaur horiek espetxeratzeko agindua eman du epaileak.


Ukrainak kontrolpean hartu du Kherson, Errusiak hiria utzi ostean

Moskuk Dnieper ibaiaren ekialdera eraman ditu tropak. Eskualde anexionatuak bere lurren parte izaten jarraitzen du, Kremlinen arabera


Kontsumoaren inguruko hitzaldiarekin amaitu dira Azkoitiko Jubilatuen Asteko ekitaldiak

Kontsumobidek Saihestu arriskuak hitzaldia eskaini zuen atzo, asteartea, Plaza Ondo elkartean, eta ekitaldi horrek itxi zuen aurtengo Jubilatuen astea

Joan zen astean hasita, askotariko ekitaldiak izan dira egunotan Plaza Ondo elkartean, eta atzo, osteguna, amaitu zen Jubilatuen astea kontsumoaren inguruko hitzaldiarekin. Bertan, egunerokotasunean herritarrek erabiltzen dituzten produktuetako ikurren inguruan aritu zen Kontsumobide Kontsumoko Euskal Institutuko Begoña Olabarrieta. Besteak beste, kosmetikoetan nahiz etxeko produktuetan agertzen diren ikurrak azaldu zizkien Olabarrietak hitzaldira joan zirenei.

Jendetsua izan da aurtengo Jubilatuen astea, eta hainbat herritarrek parte hartu du ekitaldietan. Zapatuan, esaterako, 70 lagunetik gora elkartu ziren Joseba jatetxean egin zuten bazkarian, eta gozatu ederra hartu zuten hara joan zirenek.


Dagokien tokira iristea helburu, urratsez urrats

ZKEko bi eskubaloi talde nagusiek hasiera ona eman diote denboraldiari entrenatzaile berrien aginduetara: Iñigo Moreno Aiala ari da zuzentzen, eta Mikel Alzaga Amenabar. Biek liga sailkapenaren goialdean amaitzea dute xede.

Gauza asko dituzte amankomunean Iñigo Morenok (Orio, 1979) eta Mikel Alzagak (Usurbil, Gipuzkoa, 1994). Biak eskubaloi jokalariak izan ziren, eta, orain, entrenatzaileak dira. ZKE Zarautz Kirol Elkarteko bi eskubaloi talde nagusiak zuzentzen dituzte, hain justu: Aiala eta Amenabar, hurrenez hurren. Biek Usurbilen hasi zuten bidea eskubaloi jokalari gisa, eta biek lehenengo urtea dute beren taldea zuzentzen. Gainera, estreinakoz ari dira norbere mailan; izan ere, Alzagak mutilak aurrez entrenatu izan baditu ere, lehenengo aldia du gizonezko seniorrekin, eta Morenok orain arte sekula ez ditu emakumeak entrenatu. Seniorrekin hasi du bidea Alzagari lekukoa hartuta; kasualitatea hori ere.

Kontrara, bi entrenatzaileek aurkakotasunak ere badituzte elkarren artean: Alzagak oso gaztetatik zuen argi eskubaloi entrenatzailea izan nahi zuela: "29 urte ditut, eta dagoeneko hamalau daramatzat entrenatzaile lanetan. Beti izan dut horretarako sena. 21 urte nituenerako jada banuen estatu mailako prestatzaile titulua". Aldiz, Morenok bere hitzak irentsi behar izan ditu: "18 urterekin iritsi nintzen Amenabarrera, eta lehenengo taldean hamabost bat denboraldi egin ondoren eskubaloia uztea erabaki nuenean, esan nuen ez nintzela inoiz izango entrenatzailea, eta gutxiago emakumezkoena. Azkenean, ordea, klubak laguntza eskatu zidan talde asko dituelako eta jendea behar zutelako; horrela hasi nintzen. Pandemian Euskal Ligako entrenatzaile titulua online ateratzeko aukera eman zuten, eta animatu egin nintzen. Gustatu egin zitzaidanez, estatu mailako titulua ere atera nuen ondoren. Pausoa eman nuenetik maila askotako taldeak zuzendu ditut: infantilak, kadeteak... eta orain emakume seniorrak. Guztiekin egin dut atsegin handiz, nahiz eta kontrakoa esaten nuen lehen".

Morenok ez bezala, Amenabarreko entrenatzaileak sekula ez du Zarauzko taldean jokatu, eta honela azaldu du nola iritsi den taldea entrenatzera: "Usurbilgo emakumezko seniorren entrenatzailea nintzen Aialaren maila berean eta helburu bertsuekin. Iritsi zen momentu bat, ordea, zeinetan aldaketa behar nuela sentitu nuen. Horregatik, artean Aialako entrenatzailea zen Julen Azpitartek bigarren entrenatzailea izatea proposatu zidanean, eskaintza onartzea erabaki nuen. Egia esan, hona etorri arte gorrotoa nion Zarautzi; izan ere, askotan izan nuen kontrario".

Hasiera ona

Bi entrenatzaileek emaitza onak eskuratu dituzte beren taldeekin emakumezkoen Zilarrezko Ohorezko Mailako nahiz gizonezkoen Lehen Maila Nazionaleko lehenengo jardunaldietan. Amenabarrek orain arte jokatutako partida guztiak irabazi ditu, bostetik bost, eta bere multzoko liderra da. Postu horretan amaitu nahi du, hain justu, taldeko entrenatzaileak: "Ez dut esango helburua mailaz igotzea eta Zilarrezko Mailara itzultzea denik. Horretarako igoera fasera sailkatu eta hori irabazi beharra dago. Horregatik, igoera fase horretara sailkatzea da aurtengo denboraldirako dugun lehenengo helburua. Gainera, etxean jokatu nahi dugu fase hori, eta, horretarako, lehenengo bi postuetan amaitu behar dugu liga". Horren harira, Morenok dio berak badakiela zer den halako faseak jokatzea: "Oso zailak izaten dira. Bost jokatu ditut nik Amenabarrekin, eta hirutan lortu genuen mailaz igotzea. Hori bai, sekula ez genuen lortu maila galdu ondorengo denboraldian segidan igotzea".

Aialari erreparatuta, bestalde, taldeko entrenatzaileak dio nahiago duela helburu zehatzik ez jartzea "beste lau edo bost" partida jokatu arte: «Bai ni eta bai jokalari asko berriak gara kategorian. Gainera, oso gazteak dira gehienak, eta denboraldiaurrean ere ezin izan dugu nahi bezala lan egin, askok udan lana egin dutelako. Halaber, garrantzitsuak izango diren jokalarietako batzuk min hartuta izan ditugu. Horregatik, nahiago dut ligako hamargarren jardunaldira arte itxarotea taldea benetan nola dagoen ikusteko eta helburu erreala jartzeko".

Bada, lau dira orain arte Aialak jokatu dituen partidak, eta horietatik hiru irabazi eta bat galdu ditu. Azken hori kolpea izan zen, Lleidak lortu duen garaipen bakarra izan delako. Dena den, Alzagak dio "ongi" etorriko zaiela. Iaz hark entrenatzen zuen taldea, eta gogoratu du antzeko zerbait gertatu zitzaiela: "Liga hasieran, teorian irabaztekoa zen partida galdu genuen Eibarren aurka, eta hortik aurrera beste porrotik ez genuen jaso. Bigarren sailkatuari bederatzi puntu aterata irabazi genuen liga, eta igoera fasera arte talde sendoa izan ginen. Azken hori ere primeran hasi genuen, baina, sei golen aldeaz irabazten ari ginenean, Eibarren aurkako partidaz geroztik agertu gabeko beldurrak azaldu ziren eta horrek zapuztu zuen guztia".

Bideoaren garrantzia

Morenok nahiz Alzagak azaldu dute, halaber, batez ere, "barrura begira" ari direla lanean denboraldi hasieran, eta, horretarako, asko baliatzen dituzte bideoak batak zein besteak: "Taldearentzat nahi dugun joko ideia garatzeko zutabeak eraikitzen ari gara, eta horretarako, oso lagungarriak dira irudiak. Egindako lanaren emaitzak erakusteko aukera ematen dute, eta sinesgarritasuna irabazten laguntzen digu", azpimarratu du Morenok.

Nolanahi ere, bestelakoa da entrenatzaile bakoitzaren lan egiteko modua. Amenabarrek osteguneko entrenamenduen aurretik egiten ditu bideo saioak jokalari guztiak bilduta; Aialak, aldiz, Whatsapp taldea baliatzen du. Bideo laburrak bidaltzen ditu Morenok entrenamenduen aurretik jokalariei zer landu nahi duen azaltzeko.

Asteburuan Bizkaiko aurkariak

Bizkaiko taldeak izango dituzte aurkari Zarauzko bi eskubaloi taldeek asteburu honetan: Aialak Ermuko Errotabarri hartuko du etxean larunbatean, 19:30ean, eta Amenabar Barakaldon arituko da igandean, 12:30ean.

ZKEko taldeek garaipena izango dute helburu, baina egoera ezberdinetan dira aurrean izango dituzten kontrarioak. Errotabarri aurkari zuzena da Aialarentzat eta orain arteko ligako lau partidak irabazi ditu. Barakaldo, berriz, hamabigarren postuan dago, 12 punturekin. Hori horrela, partida erosoagoa behar luke Amenabarrenak, baina ez dira fio


Gaur iluntzean 'La panthere des Neiges' filma botako dute Matadeixen

Udako bigarren zinema emanaldia izango da gaurkoa, eta datozen bi astelehenetarako ere antolatu dituzte. 21:30ean hasiko dira emanaldi guztiak.

Joan den astean hasi eta irailaren 4ra bitartean, astelehenero, zinema emanaldiak egingo dira Matadeixen, eta hain zuzen ere, gaur iluntzean izango da antolatu dituzte lau saioetatik bigarrena. 21:30etik aurrera La panthere des Neiges filma ikusteko aukera izango da.

Datorren astelehenean, abuztuak 28, Crimes of the future filma botako dute; eta irailaren 4an, El espiritu sagrado. 21:30ean hasiko dira emanaldi guztiak.


Ziriako Andonegi mikroipuin lehiaketan onena, Legorburu

'Begiradak' lanarekin nagusitu da Iñigo Legorburu hernaniarra, Mutrikuko lehiaketaren laugarren edizioan.

Iñigo Legorburu hernaniarrarena izan da lanik onena, Ziriako Andonegi mikroipuin lehiaketan. Helduen kategorian nagusitu da Legorburu, Begiradak lanarekin, lehiaketaren laugarren edizioan, Mutrikuko Udalak antolatuta. 100 hitz baino gutxiago izan behar zituzten lan guztiek, eta librea zen gaia. 31 lan aurkeztu zituzten helduen mailan, eta Legorbururena aukeratu zuen onena, epaimahaiak: 500 euroko diru saria eta diploma jaso zituen hernaniarrak.

«Konfinamenduko egun gogor eta beltzenetan antolatu zen lehiaketa, eta egun haietako tristura, beldurra eta ezinegona nabariak dira nire kontakizunean, nahiz eta esperantzari ere ate bat irekitzen zaion», azaldu du Legorburuk. Gai sozial bat aukeratu nahi zuen hernaniarrak, «gure kontraesanak azalduko zituena»; eta ez zuen kasualitatez aukeratu migranteena: «konfinamenduan lana, familia eta aterpe bat genuenok, gure balizko zoritxarra madarikatzen genuen bitartean, jende ikustezina izaten jarraitzen zuten migranteek. Eta euren egoera, askoz ere okerragoa zen eta da, inongo ziurtasunik gabekoa».

Mikroipuinak «oso modan» daudela uste du hernaniarrak, «gaurko presazko gizarte honekin bat egiten dutelako moldeetan; erraz irakurri eta, askotan, kolpe eder bat izaten dutelako bukaeran, irakurleak atseginez hartzen duena». Edonola ere, mikrokontakizun on bat idaztearen zailtasunak azpimarratu ditu: «hasteko, ideia original bat behar duzu, eta ondoren, hitz gutxitan sinesgarria den istorio bat harikatu behar da. Espresioak ere, motzak eta zehatzak izan behar dira, eta irakurlea, hitz gutxitan, sortzen duzun atmosferan sartu behar duzu. Hitzen destilazioa praktikatzen dugu mikroipuinaren generoa jorratzen dugunok, tantaz tanta istorioaren jarioa eten ez dadin».

BEGIRADAK

Itxi begiak, sentituz ikusteko esan diozu gerritik heldu eta itsumustuan, logelara zuzentzen duzun bitartean. Langile arretatsuak, begi-kliska luzatu dizu, zure bikotearen irribarrea ikusita. Berriki ezkonduak, bere bizitzako bidaia agindu zenion eta kunplitu duzu. Inoiz ezagutu gabeko erosotasunez atondutako logela agindu zenionez, bete duzu. Eta hainbeste urtez hainbeste jende zerbitzatu ostean, zerbitzatuak zuek izango zinetenaren promesa ere, zure egin duzu.

Soa ilusioz zipriztindu zaio zuk voilá esan eta bion ohea izango dena erakustean. Bihar beste begirada bat izango du agian, bion azal beltzaranaren kolorekoa.

Irungo mugako harrera-sarekoak soilik bihar arte geratu zintezkete xuxurlatu dizu motxila hartzen dizuelarik.

Bihar, ikusiko dugu.

IKUSLE


Eguzki tabernan eskuratu daitezke Euskaraz Bizi eguneko bazkarirako azken txartelak

https://www.youtube.com/watch?v=SuTeHhWmnFQ Atzo jarri zituen Zarauzko EHEk irailaren 2ko Euskaraz Bizi eguneko bazkarirako txartelak salgai. Batzuk geratu direnez, Eguzki tabernan izango dira eskuragarri asteazkenera, hilaren 30era, arte. Ohartarazi dute ez direla txartel asko geratzen.


Musika bandaren kontzertu didaktikoa

Musika bandaren kontzertu didaktikoa. Herritar guztiei irekia izango da, beti bezala, baina, bereziki, publiko gaztetxoari zuzendutako emanaldia izango da. Aurten instrumentua aukeratu behar duten ikasleak dira, eta bandako instrumentuak gertutik ikusi, ukitu eta entzuteko aukera izango dute.


Eskaintza zabalagoa eta ikusgarritasun gehiago, II. Txisteratik Egun Magikorako

Sarituak izan diren magoak bisitatuko dute Azpeitia Txisteratik egunean: Imanol Ituiñok, Tuttilifamilik, Edamak, Amadeok, Armandok eta Civi_Civiac fakirrak. Gainera, magia kalera aterako du Iagomago gazte azpeitiarrak. Aurten, beste berritasun bat atera dute txisteratik: magia tailerra. Txisteratik egunaren aurretik magiara hurbildu nahi dutenek, ikastaroan izena eman dezakete bihar bitartean.

Ainara Larrañaga (Udala), Iago Azkue eta Kepa Urbieta /Txisteratik) eta Josu Labaka (Udala). Urriaren 7an, larunbatez, magiak hartuko du Azpeitia. Bigarren urtez jarraian, Txisteratik Egun Magikoa antolatu dute data horretarako. Iazko edizioak utzitako "zapore onarekin" antolatu dute aurtengoa, "egitura berbera mantenduz, eskaintza zabalduz eta ikusgarritasun gehiago eskainiko duten magoak herrira ekarriz". Antolatzaileek azaldu dutenez, "magiak erakarri egiten duelako, magiak txunditu egiten duelako, magiak errealitatearekin jolasten duelako, umorea duelako eta alaitasuna sortzen duelako abenturatzen da Txisteratik lagun taldea egun magikoa antolatzera". Iaz antolatu zuten aurrenekoz magiaren eguna Azpeitian, eta aurten edukia potoldu dute. Izan ere, mago ezagunagoekin osatu dute programazioa. Azpeitian izango dira Imanol Ituiño, Tuttilifamili, Edama, Amadeo, Armando eta Civi_Civiac fakirra. Baina mago ezagunak ez ezik, bertako artistei ere eskaini diete plaza, eta "pozez" daude Txisteratik lagun taldeko kideak, beren taldekidea den Iagomagok ere parte hartuko duelako aurtengo edizioan: "Pozez diogu aurtengoan taldekide den Iagomagok ere parte hartuko duela Txisteratik egunean. Magoen artean bidea egiten ari den gazte honek merezi duelako leku bat, eta baita ere bat gatozelako Udalarekin herritarrak partaide egiteko asmoan". Josu Labaka Kultur batzordeburuak adierazi duenez, Iagomago bezalako artistak dira Azpeitiko kultur dinamikaren geroa: "Iago azpeitiarra, gaztea eta sortzailea da. Bera bezalakoak gure herriko kultur dinamikaren etorkizuna dira. Eta zorterik onena opa diogu urratu berri duen ibilbidean".

Goizetik gauera, magia bazterretan Goizean magia gertutik ikusteko aukera izango da. Imanol Ituiño, Armando eta Iagomago ibiliko dira Alde Zaharrean magia begien aurrean egiten. 12:30etik aurrera, eguerdia alaitzeko. Ondoren, 13:00etan, karpa magikoaren lehen saioa izango da. Aurtengo karpan 100 ikus-entzule sartzen dira, eta bertaratzen direnek aitzinako erara eginiko magia ikuskizunaz gozatuko dute, Civi-Civiac magoarekin. Pikareska eta engainua ardatz izango dituen 45 minutuko ikuskizuna da, zirko ibiltari eta ferietako barraken antza hartuko duena. Arratsaldean, beste bi aukera izango dira emanaldia ikusteko, 16:30ean eta 17:30ean. Iaz bezala, Perez Arregi plazan kokatuko dute karpa magikoa. "Magiaren ikuskizunik handienarekin" borobilduko dute eguna: Soreasuko gala nagusiarekin. Imanol Ituiño ariko da aurkezle lanetan, eta Tuttilifamili, Amadeo, Armando eta Civi Civiac fakirra ere igoko dira oholtzara beren ikuskizunak eskaintzera. "Parte hartuko duten mago guztiak sarituak izan dira. Saiakera egin dugu alde horretatik, ikuskizuna aberasteko" azaldu dute Txisteratik Egun Magikoaren antolatzaileek. Gala nagusirako zein karparako sarrerak Sanagustin kulturgunean daude salgai eta www.kulturaz.eus atarian. Karpa magikoak 3 euro balioko du. Galak, berriz, 6 euro 14 urte artekoentzat eta 10 euro hortik gorakoentzat.

Magiara gerturatzeko, magia tailerra Aurten beste berritasun bat atera dute txisteratik: magia tailerra. Ikastaro horretan parte hartzen dutenek trikimailu errazak eta magia jolas erabilgarriak egiten ikasiko dute. Imanol Ituiñok zuzenduko ditu saioak. Izen-ematea dinamos.eus atarian egin daiteke. Bihar itxiko dute izen ematea. "Magiara gerturatzeko eta zaletasuna pizteko antolatu dugu magia tailerra, Azpeitiko Kultur Mahaiarekin batera, Dinamoan", azaldu dute Txisteratik egunaren antolatzaileek. Gainera, "erantzun bikaina" izaten ari dela azpimarratu dute, momentuz 19 lagunek eman baitute izena ikastaroan. Txisteratikek aurtengoan emandako pauso kualitatiboa azpimarratu nahi izan du Labakak: "Magia ekitaldi edo egun bat izatetik, tailerrak antolatuz magiaren inguruko afizioa sortu nahi da, jakinmina piztu, eta hori gure kultur filosofiarekin bat dator". Txisteratik lagun taldeak eskerrak eman dizkio udalari, "hau guztia posible egiteagatik", eta laguntza emateagatik eskertu ditu "jadanik taldekide bat gehiago" den Imanol Ituiño, Alde Zaharreko Tabernarien Elkartea (AZTE) eta Kulturaz kooperatiba.


Faktoria bete zuen Malen Atxaren estreinako kontzertuak

Maiatzaren 28an, sarrera guztiak salduta, Faktoriako eszenatokira igo zen Malen Atxa Maatx bere lehenengo kontzertua eskaintzera. Artista gazteak berak sortutako lehenengo abestiak aurkeztu zituen jendaurrean, Egoitz Uriarteren konpainian.

Argazkiak: David Corbella


Alzorriz (PSN): 'Gaurkoa egun ona da Nafarroarentzat eta nafarrentzat, gobernu aurrerakoia izango dutelako'

Ramon Alzorriz PSNko Antolakuntza idazkari eta Parlamentuko bozeramailea pozik agertu da akordioarekin, "PSN buru duten hiru indar politikok herritarrek martxoaren 28an bozkatu zutena egia bihurtuko dutelako".


Peleren hil-kapera astelehenean irekiko da, eta asteartean haren hileta izango da

Albisteak munduari bira eman dio, eta sare sozial nahiz hedabideak dolu mezuz bete dira. Astelehenean zabalduko dute hil-kapera, asteartean izango da hileta, eta horren lekuko izango da Peleren ama, 100 urtekoa.


Loinatz Musika Eskolak kontzertua eskainiko du Igartzan

BEASAIN // Loinatz Musika Eskolako ikasleek Santa Zezilia eguneko kontzertua eskainiko dute gaur, 19:30ean, Igartzako Jauregian. Ez da musikarien zaindariaren omenezko ekitaldi bakarra izango: etzi, 18:00etan, musika eskolako ikasleek herriko txistu taldearekin eta bandarekin batera kalejira egingo dute. Loinazko San Martin plazatik Erauskin plazaraino joan etorria egingo dute. Tartean talde bakoitzak emanaldi labur bat eskainiko du. Amaitzeko, txokolate jana egingo dute; ostiralean, berriz, Jon Maiak Kantu bat gara ikuskizuna eskainiko du Igartzan, 20:30ean.


Balmasedako sutean kiskalitako eremuaren aireko irudiak

Ertzaintzaren helikopteroak Balmasedan erretako azalera grabatu du. 500 hektarea erre direla kalkulatzen da.


Ken Zazpiren 'Ortzimugak begietan' diskoak 10 urte bete ditu

Ken Zazpiren anglosaxoi ikutua izateaz gain, pop lan gorena dela esan digu Eñaut Elorrietak.

10 urte bete ditu Ortzimugak begietan diskoak. Euskal Herrian grabatutako diskoa den arren, Los Angelesen egin zituzten nahasketak.


Agustin Arenas: "Lortu behar duzu txoriak ibiltzea beraien erara, eta zu zure erara"

Agustin Arenas (Azpeitia, 1958) azpeitiarraren Txoriyek erakusketa abenduaren 6ra arte egongo da ikusgai Betharram aretoan; astegunetan 18:00etatik 20:00etara eta asteburuetan 12:00etatik 14:00etara.

‘Txoriyek’ erakusketa osatu duzu. Zer erakutsiko duzu?

13-14 urterekin hasi nintzen hegaztiei argazkiak ateratzen, eta nire gai maiteena izan da beti. Ikusgai jarriko ditudan 37 argazkietan, azken hamazazpi urteotako lana dago; gehienbat, azken urteotakoa.

Non ateratako argazkiak dira?

Ez da kasualitatea erakusketaren izena Txoriyek izatea. Horrek esan nahi du txori gehienak azpeitiarrak direla, eta argazki gehienak Azpeitian eta inguruetan ateratakoak. Badaude hemen oso nekez ikusten diren edo ikusten ez diren txoriei ateratakoak ere, eta horien bila joan behar izan dut Lleidara (Katalunia) eta Tarifara (Espainia), baina gehien-gehienak hemen ingurukoak dira. Seguru nago jende askok pentsatu ere ez duela egiten hemen horrelako hegaztiak ditugunik; nahiz eta oso gertu eduki, ez ditugu ezagutu ere egiten.

Ez da erraza izango txoriei argazki onak ateratzea. Nola moldatzen zara?

Kamera hartu eta txorien atzetik oso gutxitan ibiltzen naiz. Aspaldi ikasi nuen txoriei argazkiak ateratzera ezin dela joan ehizara bezela, ea gaur zer tokatzen den pentsatuta. Askoz hobe da gauzak aurrez ondo prestatzea, eta ekipo astunarekin joatea behin lana eginda daukazunean; lokalizatuta daukazunean habia bat, hegaztiak lotara, ura eratera edo jatera joaten diren leku bat... Gauza asko hartu behar izaten dira kontuan. Adibidez, habia baten kasuan, ezin dena egin da habia hondatu. Oso-oso seguru egon behar duzu txitak jaiota daudela, eta jakin behar duzu noiz jaio diren eta zer fasetan dauden. Gero kontu handia izan behar duzu gurasoak ez daitezen ohartu zu han zabiltzala, ohartzen badira ez baitira natural ibiltzen, eta hori zeuri ere ez zaizu komeni. Lortu behar duzu txoriak beraien erara ibiltzea eta zu zure erara.

Argazkilaritzaz aparte, txoriez jakitea ere beharrezkoa da orduan...

Denborarekin ailegatzen zara txoriak pixka bat ezagutzera eta haiek bezala pentsatzera.

Zer dute txoriek horren erakargarri egiten zaizuna?

Jendea dago txorizalea eta txorizalea ez dena, ardozalea eta ardozalea ez dena dagoen bezala. Txorizaleak dira txorizaleak, zergatik ez dakite, baina txoriak gustuko dituzte. Gozatu egiten dute txoriei begira, haiek aurkitzen, nola hegan egiten duten ikusten, eta urteekin txoriez ikasi ere egiten dute; horietakoa naiz ni. Maisu onak izan nituen, amaren familian denak ehiztariak baitira. Niretzat ere ehiza izan zen txoriekin izan nuen lehen harremana. Pare bat urtean jardun nuen, baina ez ninduen betetzen, nik txoriak bizirik nahi nituelako, bizirik eta gertu, eta argazkiak ateratzen hasi nintzen; gozatu egiten dut. Txori bat bost-sei metrora bere naturaltasun guztian ikustea ederra da, hitzez azaldu ezin den esperientzia. Batzuei ulertezina egingo zaie, baina bi txorizale elkartzen garenean, elkar ulertzen dugu.

Erraza egin al zaizu erakusketarako materiala hautatzea?

Aretoan sartzen dena baino askoz material gehiago daukat, baina onentsuenak aukeratzen saiatu naiz.

Aurretik erakusketarik egindakoa zara?

Orain dela 45 urte egin nuen azkena, baina oraingoa izango da txoriei buruzko aurrena.

Nolatan animatu zara orain?

Ikusi nuen materiala banuela, eta udalari proposatzea erabaki nuen. Herritarrei erakutsi nahi diet zertan ibiltzen naizen, eta bide batez, gustatuko litzaidake beste txorizale batzuk ezagutzea ere.

Argazkilari profesionala izandakoa zara. Gaur egun, zer da zuretzat argazkilaritza?

Zaletasun handi bat da; 13-14 urterekin hasi nintzen argazkiak egiten, eta oraindik ere jarraitu egiten dut, ez da egon etenik. 33 urtean ogibidea ere izan nuen, baina etapa horren aurretik eta horren ondoren ere argazkiak egiten jarraitu dut. Afizionatu bezala hasi nintzen eta afizionatu bezala bukatuko dut.

Zu hasi zinenetik hona, asko aldatuko zen argazkilaritza...

Mundu digitalak erraztasun handiak ekarri ditu, eta ari gara lortzen argazki batzuk orain dela berrogei urte ezinezkoak zirenak. Gaur dauden inprimitze teknikekin, marrazkiak diruditen argazkiak egiten ditugu. Kalitate onenko paperean eta pigmentu naturalekin, oso emaitza ederrak lor daitezke.


Xabier Zalduak euskal duatloi txapelketako finalean parte hartuko du igandean

Xabier Zalduak euskal duatloiko finalean parte hartuko du igandean. 12:00etan jokatuko da, Azpeitiko zezen-plazan. Parte hartzaileek 45 ontzatako lau enbor moztuko dituzte (horizontalean), ondoren lau kilometro egingo dituzte korrikan eta bukatzeko 45 ontzatako beste lau enbor ebakiko dituzte (bertikalean).

Zalduak hiru aldiz irabazi du euskal pentatloi txapelketa, baina lehenengoz parte hartuko du duatloiko finalean. Berarekin batera, Oier Kañamares, Ibai Soroa, Arkaitz Jauregi, Suharri Rodriguez eta Eneko Saralegi arituko dira. Finala ETB1en emango dute, zuzenean.


Palestinarren mina sentitzen dute gernikarrek

1948az geroztik, Nakba eguna gogoratzen da maiatzaren 15ero, duela 74 urte Israelgo estatua eraikitzeko eta hedatzeko asmoz indar sionistek palestinarren aurka abiatutako jazarpena plazaratzeko helburuz. Izan ere, ia 800.000 palestinar inguru bortxaz kanporatuak izan ziren euren bizileku eta lurretatik, 400-600 herri suntsituz bidean: “Konfiskazioak, herrien izen aldaketak, ekosistemak aldatzeko landaketak… bide guztiak baliatu zituen sionismoak helburua betetzeko”. Gernika Memoriaren Lekukok deituta, palestinarrek bizi duten errealitate hori salatzeko asmoz eta eurei elkartasuna bidaltzeko helburuz, elkarretaratzean batu ziren atzo 50 herritar inguru Gernika-Lumon: “Palestina, gernikarrok sentitzen dugu zure mina”. Gainera, Shereen Abu Aqleh kazetariaren erailketa ere salatu zuten.

Salatu zuten politika “anexionistari” eutsi diotela modu ezberdinez eta gogoratu zuten 5.000 preso palestinar daudela gatibu Israelgo espetxeetan: “Milaka eta milaka familia deserrotu dituzte orain arte. Eta deserrotu diogu, hori baita Israelgo estatuaren helburua: palestinarrak deserrotu eta desagerraraztea. Duela 2.000 urte inguru sustraiak bota zituen herria desagerraraztea, eskubide edo mandatu biblikoa aitzakia gisa hartuta. Milaka eta milaka familia erbesteratzea behartu dituzte 1948az geroztik, eta erbestean bizitera behartzea gutxi balitz, umiliatu ere egin dituzte”.

Zisjordanian eta Gazan babes hartu zuten palestinarrek harresietan eta lubakietan dituztela begiak diote Gernika Memoriaren Lekuko plataformakoek, baita “Israelek inposatutako checkpoint amaigabeetan utzi dutela pazientzia” ere. “Sorterria lapurtu eta betiko kartzelara kondenatu dituzte. Hori bihurtu baitira Zisjordania eta Gaza: kartzelak. Bertatik ezin atera, ezin amestu eta ezin bizi. Eta hori bizirik jarraitzen dutenek, genozidio honetan hildako palestinarrei aspaldi lapurtu baitzizkieten ametsak, Gazako herritarrei bonbekin lapurtzen dizkieten bezalaxe, noiznahi”, adierazi zuten atzoko elkarretaratzean.

‘Gernikak Gazari’-k 11 urte.

Egoera honetan, 2011. urtean Euskal Herrian sustatu zen Gernikak Gazari ekimena gogora ekarri zuen Gernika Memoriaren Lekuko plataformak, eta orduko berbek egunerokotasun bera izaten jarraitzen dutela salatu zuten, “tamalez”.

Askatasunaren Ontzidia delakoak Gazara janariak eta botikak eramateko ekimena zen hura, eta, ontzietako batek, laguntzokin batera, Gernika izena zeraman idatzita. Gazan sartzea debekatu zioten, jazarri egin zuten eta erreprimitu. Mezu hau zeraman ontziak: Israelgo hiritargoari zuzentzen gatzaizkio, ahots ozenez zuzendu ere. halako gogo handiz itxaroten duzuen bakea eta ziurtasuna ez dizkizue besteak mendean hartzeak edota inoren lurraldeak zapaltzeak emango; aitzirik, gogor ekin behar diezue zuen agintaritzari, ez dezan populua bonbardatzen segi, palestinar herriaren eskubide zibil eta politikoak errespeta eta betearaz ditzan eta bere burua 1967az geroztik NBEk ebatzi dituztenen mende jar dezan. Gainera, palestinar herriak lurralde zehatz batean bere palestinar estatu independentea osatzeko duen eskubidea ere argi adierazita zegoen.

Eskubidea du aitzaki Israelek, baina plataformakoek ez dakite benetako eskubideez ari diren: “Ez dakigu, Gaza bonbaz jostea, Jerusalemen garbiketa etnikoa egitea, Zisjordaniako Hebron hiriaren erdian palestinarrak egunero metrailaz apuntatzen eta umiliatzen dituen kolonia israeldar bat sortzea, bertakoak izan arren umiliatzeko helburu bakarrarekin checkpoint amaigabeak jartzea, palestinarren baratzeak izorratu eta olibondoak moztea, haurrak ikaratzea, odol isuria edonola justifikatzea eta ostean begiak ixtea eskubidea den”.

Israelek palestinarrei 2.000 urteko sustraiak mozten dizkiela salatu dute horrela: “Hurkoa bonbaz eta tiroz hil, haurrei etorkizuna kendu, herriari baliabideak lapurtu, egua zentsuratu eta okerrena, herriari sustrataik moztu. 1937ko apirilaren 26an guri moztu zizguten bezala. Palestina, gernikarrok sentitzen dugu zure mina”. Gernikan historian zehar idatzitakoa irakurri dute, eta hori egiten jarraitzeko asmoa dute.


10.000 lagun eta hildako bat, Italian egin den legez kanpoko festa 'rave' batean

Jaia abuztuaren 15ean hasi zen. Tokiko agintariek eta hedabideek jakitera eman dutenez, hildako bat ez ezik, bortxaketak ere izan dira, baita koma etilikoagatik ospitaleratu dituztenak, eta beroak jota eta gosez hil diren txakurrak ere.

Europako 10.000 lagun bildu dituen legez kanpoko 'rave' jai erraldoi bat amaitu da Italian. Mezzano lakuaren ertzean dagoen eremu pribatu batean, Lazio eskualdean (Italiako erdialdea) egunak zeramatzan jaiak martxan. Eta bart inguru horretatik ateratzen hasi da jendetza, festaren inguruko polemika betean, eta festako parte-hartzaile bat aintziran itota topatu ostean. poliziak jakitera eman duenez.

Segurtasun indarrek (Toskanako Karabineroak, tokiko eta probintziako agenteak eta poliziaren helikoptero bat) parte-hartzaileen irteera zaindu dute eta horietako batzuk identifikatu dituzte. Jakinarazi dutenez, 250 pertsona inguru geratzen dira eremu horretan, antolatzaileek abuztuaren 15ean hasi eta 10.000 pertsona inguru bildu zituen jaiarekin amaitzea erabaki ostean.

Stefano Bigiotti Valentanoko alkateak gogor kritikatu du abuztuaren 23ra arte legez kanpo jarraitzea espero zuten festa, "tokiko komunitate osoaren segurtasuna arriskuan jartzeagatik, ez bakarrik larrialdi epidemiologikoarekin lotutako arrisku handiengatik", baita ingurumenean izan ditzakeen kalteengatik ere.

Alkateak adierazi duenez, "ekimen zital eta lotsagarri honen errudunak identifikatu eta justiziaren aurrera eraman ahal izatea nahi dugu".

Hildako bat eta hainbat gertakari

Polemika areagotu egin zen 25 urteko mutil italiar-ingeles bat hil zela jakin zenean. Haren gorpua urpekariek aurkitu zuten lakuan, eta haren lagunek baieztatu zutenez, gauean sartu zen uretan mutila, polizia iturrien arabera.

Hala eta guztiz ere, jaia ez zen gelditu eta bost lagun ospitaleratu dituzte koma etilikoengatik eta droga kontsumoagatik.

Gainera, "La Repubblica" egunkariak jakitera eman duenez, hiru bortxaketa salaketa egon dira, eta beroagatik eta goseagatik hil diren txakurrak ere ikusi dituzte.

Ospitaleratutako batek positibo eman du koronabirusagatik, egunkariak gaineratu duenez.

Erantzukizunak

Matteo Salvini Ligako liderrak eta beste hainbat politikarik erantzukizunak eskatu dizkiote Luciana Lamorgese Barne ministroari, egoera "erabat kontroletik kanpo" egon delako.

"La Repubblica" egunkariak Giancarlo Sant 'Elia Gobernuak Viterbon duen ordezkariaren hitzak jaso ditu. Hark azaldu duenez "hustea ezinezkoa" zen, "milaka parte-hartzaile baitziren 30 hektareako azaleran sakabanatuta".

Orain, Udalak lurra garbitu eta kalteak aztertu beharko ditu. "Basozainek esan digute zabor asko egongo dela. Baina, nola arduratzen da 3.000 biztanleko udalerri bat 15.000 biztanlek uzten duten zaborraz? Ez dugu baliabide nahikorik ", deitoratu du alkateak.


Jaurlaritzak 60 langile kaleratu dituela kritikatu dute sindikatuek, infekziosoen 6 anbulantzia kendu ostean

ELA, LAB, UGT eta CCOO sindikatuek "zerbitzua hobetzeko" eskatu dute, "langile gehiagorekin, ez gutxiagorekin, eta Administrazioaren kontrol zuzen eta erreal batekin".

ELAk, LABek, UGTk eta CCOOk Eusko Jaurlaritzari eskatu diote pandemiari aurre egiteko errefortzu gisa gaitutako infekziosoen anbulantzia-zerbitzuko 60 langileak eta 6 ibilgailuak mantentzeko.

Ohar bateratu batean, lau sindikatuek salatu dutenez, erabaki horrekin Eusko Jaurlaritzak "lehen lerroan" pandemiari aurre egin dioten langileak kaleratuko ditu.

Sindikatuek kritikatu egin dute iragarki hori kaleratzeak gauzatu baino 48 ordu lehenago egin izana. 20 hilabete eta pandemiaren ondorioz 5.000 hildako inguru izan ostean, Eusko Jaurlaritzak urriaren 6an jakinarazi zuen urriaren 8an covid-19aren infekziosoen 6 anbulantziak kenduko zituela eta 60 langile inguru kaleratuko zituela.

Sindikatuen esanetan, pandemia izan baino lehen "nabarmena" zen larrialdiak eta anbulantzien premiazko zerbitzuak gainezka zeudela, lan-karga "basatiekin", eta, pandemia garaian, "politikariek esaten zuten zerbitzua babestu eta indartsuago egin behar zela".

Hala ere, iragarki horiek ezerezean geratu dira gaur egun, sindikatuen arabera; izan ere, kaleratze horiek dira Eusko Jaurlaritzak eta enpresa pribatuek "emandako zerbitzuak eskertzeko modua: 20:00etan txalotu egiten zaitut, eta 21:00etan kaleratu egiten zaitut, dagoeneko ez zaituelako behar".

ELA, LAB, UGT eta CCOOrentzat "anbulantzia horiek guztiak behar dira eta beharrezkoak dira, covid-19arekin eta gabe"; izan ere, Euskadiko osasun-sistema "zaharkituta dago aspaldidanik", eta zerbitzua eman dute gripearen etorrerarekin gerta daitekeenagatik edo abenduan, urtarrilean edo lehenago berriro agerraldia egon daitekeelako".

Lau sindikatuen ustez, "argi geratu da zerbitzu horien pribatizazioak zerbitzu publiko bat degradatu besterik ez duela egiten, pandemian frogatu den bezala, zerbitzu publikoa euskal herritarrentzat dela, ez negozioa egiteko".

Horregatik guztiagatik, kaleratu dituzten langile guztiak berriro hartzea eta zerbitzutik kenduko diren sei anbulantzia horiek itzultzea eskatzen dute sindikatuek, "bai covid-19rako, griperako, bai EAEko premiazko eta itunpeko garraio-sareak behar bezala funtziona dezan".

Era berean, "zerbitzua hobetzeko" eskatu dute, "langile gehiagorekin, ez gutxiagorekin, eta Administrazioaren kontrol zuzen eta errealarekin".


Lorenzo Askasibarren gaineko erakusketa eta liburu aurkezpena, iruditan

Aroztegi aretoan dagoen bilduma ekainaren 20r arte ikus daiteke. Brontzezko, egurrezko eta harrizko eskulturak ikus daitezke han.


Ipuin kontaketa: Lur Korta


Normaltasuna da zigorra

Animalia batzuk dira. Hor buka daiteke kronika. Joseba Irazoki eta bere lagunak, JIEL bilakatu dira, eta sasoiko daude. Lagunak, jakina da, Ibai Gogortza gitarran, Jaime Nieto baxuan eta Felix Buff (bufffff) baterian dira. Aspaldi ikusi gabe laukotea, eta distortsioa zein garbi astintzen duten, dedio!

Haien lan berrian, sample eta midi batzuk prestatu dituzte zuzenekorako, egia esateko, asko eskaintzen ez dutenak. Nahikoa dute euren indar propioarekin. Soinu dotorea ateratzen dute den-denek, eta aski bete kantaren frekuentzia guztiak.

Joseba Irazoki eta lagunak

Noiz: abenduak 12

Non: Usurbilgo Sutegi aretoa

Lan berriko errepertorio osoa eman dute, Etorkizuneko nostalgia, Gizaki dependientea, Oro eta Egia eta gezurra (hemen bai, sample eta bestelakoek kolorea gehitu dute). Aurreko lana bezain leherkorra ez den arren, abiadura eta txinpartak mugitzen dituzte kanta guztiek. Eta jackiek dio “kanta lasaienak” ere, mugitzen zaitu barru-barruan.

Sicarioa afterrean dantzarako aproposa dela ziurtatu du Irazokik. Pelax taldearen Arerio etorri zait gogora, erdi broken beat horrekin. Eserita egotea zaila izan da Olimporentzat –Usurbilgo pertsonaia ezagun horietako bat– eta, inbidia apur batekin ikusi dugu bere eromen puntua, zutitu eta dantzan jarri denean “zinbuluka, zanbulu”.

Klimaxa bilatzeari ekin diote, eta etorri ere, etorri da Zigorra profetikoan: “Arauak onartu beharra da zigorra / ez isuna, ez kartzela / Burua makurtzea, arrazoia ematea / Men eta men egitea eta amen esatea. / Normaltasuna da zigorra”.

Gogortzak eta Irazokik partekatu dute solo luze eta disonante bat, eta amaierako zati instrumentalean denek eman dute dena. Irazokiri kableak eutsi dio, urrunera zihoan bestela, bere trantzean, “Joseba Irazoki Eta” akronimoa duen gitarra dotoreari konta ezinezko soinu eta zarata koloreak ateratzen.

Ibilbide luzeko taldeek badute erosotasunaren arrisku puntu bat. Taldekideak beste mila saltsatan dabiltzala eta, izan zitekeen sormen lasaiago baterako aitzakia. Inondik inora ere ez. Mugetaraino eramaten dituzte kantak, elektrizitateari sua ateratzen. Lisabö-koei entzuna diet, ez direla inoiz izango Euskal Herriko talde gogokoenen zerrendan. Baina kontuz, Zappak zioen moduan: “Zure musikari gogokoenaren musikari gogokoenak dira”. Normaltasunari ostikoka beti.


Bi zauritu Leitzan bi autoren artean izan duten istripuan

Bi pertsona zauritu dira Leitzan gaur goizeko zazpiak baino lehen gertatu den trafiko istripu batean, zehazki NA-170 errepidearen 1. kilometroan, Leitza eta Doneztebe lotzen dituen bidean. Zaurituak Nafarroako Ospitalera eraman dituzte eta Foruzaingoaren patruilek eginbideak egin dituzte.

Nafarroako suhiltzaileak ere artatu dute istripua.


5 saski potolo zozketatuko ditu Mundarrok, 40. urteurrenagatik

Mundarrok 40 urte bete ditu aurten, eta ospakizunaren bueltan, sariz jositako bost saski zozketatuko ditu. Saski bakoitzean, afariak, gosariak, partiduetarako sarrerak, urdaiazpiko edo bestelako sortak, kirol taldeen kamisetak eta beste asko izango dira. Jokalariek salduko dituzte txartelak, eta zozketa maiatzaren 29an izango da, Zarkumendegin.


Argizpiren argazki rallya azaroaren 5ean

Beasaingo Argizpi argazkizale elkarteak Argazki Rallya antolatu du azaroaren 5erako. Bost gai landu beharko dituzte argazkizaleek, antolatzaileek izena emateko une berean jakinarazitakoak. Beasaingo udalerrian barrena egingo da rallya. Kamera digitala duen edonork parte har dezake. Hona hemen lehiaketaren oinarriak eta informazio osoa.

ARGIZPIREN ARGAZKI RALLYA

OINARRIAK

Eguna: 2022 eko Azaroaren 5ean. Larunbata.

Non eta ibilbidea: Beasaingo Udalerrian.

Parte hartzaileak: Kamera digitala duen edonork parte har dezake.

Izen-ematea: Egun berean egingo da goizeko 9:00etatik 10:00etara Argizpi elkartearen egoitzan (Urbieta eraikuntza Gipuzkoa plaza zg.)

Izen-ematearen prezioa: 10 euro parte hartzaile bakoitzak

Gaiak: Bost gai, izena emateko unean ezagutzera emango dira.

Memoria txartelaren deskarga: Txartelak, izen-ematea egingo den leku berean deskargatuko dira 13:00etatik 14:00etara JPG-n. Txartelek, gehienez, 36 argazki izango dituzte (kontrol-argazkia barne) argazkiak ezabatu ahal izango dira. Txartel bakoitzeko lehenengo argazkia kontrol-argazkia izango denez, rallyaren hasieran txartela hutsik egon beharko du. Ezingo dira erabili ordenagailua edota kameraren sortzeko ahalmenak.

Epea: Parte-hartzaileek, 2022 ko azaroaren 9a baino lehen, rallyargizpi.beasain@gmail.com helbidera mezu bat bidali behar dute parte-hartzaile zenbakia eta gai bakoitzeko aukeratutako argazkiaren zenbakia adieraziz.

Epaimahaia: Antolatzaileek izendatuko dute eta bere erabakia eztabaidaezina izango da.

SARIAK

Lehenengo saria. 200 euro eta garaikurra

Bigarren saria. 150 euro eta diploma

Hirugarren saria. 100 euro eta diploma

Lehenengo herritarra. 100 euro eta diploma

Odolki Kofradiaren Sari Berezia. Sari hau gaiari buruzko argazki onenari emango zaio. Odolkia Kofradia izango da 1. gaian aurkeztutako argazki guztien artean egokiena/onena aukeratu duena. Garaileak odolki sorta eder bat jasoko du eta argazkia hurrengo Azoka Bereziaren kartela izango da.

SARI BANAKETA

Bilduma garaileen proiekzioa eta sari banaketa Beasaingo Udaletxearen Areto Nagusian egingo da abenduaren 2an, arratsaldeko 19:00etan.

OHARRAK

Saritutako argazki guztiak antolatzaileen esku geratuko dira eta horien erabilera eta erreprodukzio eskubidea gordeko dute, beti ere, egilearen izena aipatuz.

Edozein zalantza edo arazo sortuz gero, antolatzaileak arduratuko dira berau bideratzeaz.

Rallyan parte hartzeak lehiaketaren oinarriak guztiz onartzea dakar.

Batzorde antolatzaileak ez du bere gain hartuko ekintza garatzen den bitartean pertsonengan, argazki ekipoetan edota edozein ondasunetan sor daitezkeen kalte edota hondatzearen aurrean inolako erantzukizunik.


71 kasu berri hauteman dira Gipuzkoan

5.556 PCR eta antigeno proba egin zituzten atzo Hego Euskal Herrian, eta guztira 298 positibo baieztatu dituzte: 111 Bizkaian, 72 Nafarroan, 71 Gipuzkoan, 40 Araban eta lau bestelako lurraldeetan erroldatutakoen artean. Datuek erakusten dutenez, positibotasunak behera egin du.

Proben %5,3k eman du emaitza positiboa Euskal Autonomia Erkidegoan (herenegun baino 0,9 gutxiagok) eta Nafarroan ere behera egin du: %7koa izan zen tasa herenegun eta atzo %5,6koa.

Bukatzeko, Hego Euskal Herriko ospitaleetan, 29 pertsona ingresatu zituzten eta azken datuen arabera, 105 lagun daude ZIUetan.


'Gaitasunak antolatu' jardunaldien aurkezpena


Hainbat ekintzekin emango dio amaiera Arrolak bere urteurrenari

Arrola mendi elkarteak, 50. urteurrenaren harira, hainbat jarduera antolatu ditu urteari amaiera biribila emateko.

Abenduaren 15a

Mendi elkarteen gaurko egoeraz eta etorkizunaz mintzatuko dira mendi federazio eta bailarako mendi ordezkariek antolatutako mahai-inguruan. Torresoroan izango da, 18:30ean.

Ondoren, 20:00etan, Mendian gora erakusketa irekiko dute Olaranen. Euskal Herriko mendizaletasunaren historiako giltzarri nagusiak gogorarazi nahi dituzte erakusketako 22 azalpen-panelek. Gainera, Arrolak egindako ekintzen argazki eta bideoez osatutako ikus-entzunezko bat egongo da –bere 50 urteei errepaso egiten dionak–. Abenduaren 15ean hasi arren, asteburu osoan zehar egongo da zabalik eta astean zehar bisitatzeko aukera egongo da eskaeren arabera.

Abenduaren 17a

Aitzuri mendira irteera antolatu dute. Parte hartzeko, mezu bat bidali behar da aldez aurretik, arrolamt@gmail.com helbidera.

Abenduaren 26a

San Esteban egunean, herritarrek Arrolaren logotipo berria hautatu ahal izango dute Antzuolako plazan. Hiru aukeren artean bozkatuena hemendik aurrera erabiliko dena izango da.


Jose Luis Ansorena bekaren II. edizioa, bihar

Duela bi urte hasitako bideari jarraipena emanaz, Errenteria-Oreretako Andra Mari abesbatzak bere egoitzan antolatu du Jose Luis Ansorena beka emateko interpreteen lehiaketa. Beka horren bigarren edizioa bihar izango da, 16:00etatik aurrera.

Musikeneko Interpretazio Klasiko eta Jazz Masterretako hamahiru ikaslek hartuko dute parte jendearentzat zabalik egingo diren probetan. Lehiaketaren irabazleak beka bat jaso eta kontzertu bat eskainiko du Errenteria-Oreretan aurrerago iragarriko den datan. Epaimahaiaren erabakia bihar bertan jakinaraziko da, proba guztiak bukatutakoan.

Jose Luis Ansorena bekaren bidez, batetik, Musikeneko Masterretako ikasleek laguntza ekonomikoa izango dute euren prestakuntzarako; eta, bestetik, Andra Mari Abesbatzak bere sortzaileak abiatutako bidetik jarraituko du talentu gazteei laguntzen eta euskal musika bultzatzen.


Nicole Cardaño Hillary joko antolatzailea fitxatu du Ibaeta Basketek

Donostiako Ibaeta Basket saskibaloi taldeak datorren denboraldirako bigarren fitxaketa egin du: Nicole Cardaño Hillary joko antolatzaile espainiarra. 23 urte ditu eta orain arteko kirol ibilbidea AEBetan egin du. George Mason unibertsitatean hasi zen jokatzen, eta duela bi denboraldi Indiana taldera joan zen. Maila onean aritu da han. Jokalari honek taldeari egin ahal dion ekarpenarekin itxaropentsu daude klubean.


Indarraren erabilera babesgarriaz

Komunikazio ez bortitzaz bi hilean behin gomendioak ematen ditu Elena Egigurenek, Elkar ulertzen tartean. Komunikazio ez bortitzeko formatzailea da, eta Tolosaldeko komunikazio ez bortitzeko praktika taldeko kidea. Gaurkoan eta ikasturteko azken saioan, indarraren erabilera babesgarriaz aritu da.


Ezkutuko lan erraldoiari aitortza

Metrokoadrokak Bidaide antzezlana taularatuko du bihar, 20:00etan hasita, Zumaiako Aita Mari aretoan. Geuretik Sortuak egitasmoan ondutako proiektua da, eta Iraia Elias eta Ainhoa Alberdi zarauztarrak eta Maite Aizpurua zumaiarra daude tartean.

Udalbiltzaren Geuretik Sortuak egitasmoaren barruan, eskualdeko hainbat sortzaileren proiektuak hezur-mamitu dira azken hilabeteetan. Horietako bat da Metrokoadroka Sormen Laborategiaren Bidaide antzezlana; Maite Aizpurua zumaiarrak eta Iraia Elias eta Ainhoa Alberdi zarauztarrek ondu dute Uharten (Nafarroa) eta Atarrabian (Nafarroa) eginiko sormen egonaldian, beste zenbait lagunekin batera. Bihar arratsaldean eskualdean taularatuko dute estreinakoz, eta Zumaiako Aita Mari aretoan ikusteko aukera izango da, 20:00etatik aurrera.

"Obra honekin kulturgiltzan dabilen jendeari argia eman nahi izan diogu, eta horiek erdigunean jarri. Ertzetan egoten den jendea da, eta agian herrietan ezagunak dira, baina hortik kanpo inork ez ditu ezagutzen eta kulturaren gurpila martxan mantentzen dute. Nolabaiteko aitortza da jende anonimo horri", laburbildu du Elias aktoreak eta antzezlanaren zuzendariak.

Metrokoadroka aurretik ari zen site specific edo lekuan lekuko antzerkia egiten, herrietara moldatutako obrak eginez, esaterako, Zarautzen, Ean (Bizkaia) eta Oiartzunen (Gipuzkoa). "Aurretik herritarrekin hitz egiten genuen gai baten inguruan, eta jasotako informazioarekin, toki jakin horretarako ikuskizuna sortzen genuen", azaldu du Eliasek. Udalbiltzako beka atera zenean, ohartu ziren ezin hobeto egokitzen zela beraien jardun horretara. "Lekuan lekura egokituko zena eta emanaldietan zerbait bertakoa izango zuena eskatzen zuten. Orduan,konturatu ginen gu jada hori egiten ari ginela azken hiru proiektuekin", azaldu du Alberdik.

Eskatzen zutenari jarraituz, herriz herriko kulturgileak kontuan hartuko zituen obra bat egitera bideratu zuten proiektua. Uharteko eta Atarrabiako kulturgileak elkarrizketatu zituzten, eta sormen prozesu osoa bertan egin zuten. "Nolanahi ere, obra unibertsala egiten saiatu gara, herri guztietan ulergarri izango dena. Gainera, saiatzen gara emanaldia eskaintzen dugun herri bakoitzean kulturgile anonimo pare bat lotzen, eta haiekin biribiltzen dugu ikuskizuna", zehaztu du Eliasek.

Antzezlanean bada bidaide garrantzitsu bat, eta hori erraldoia da. Uharte-Atarrabian oso bertakoa eta tradizionala da jaietako figura hori, eta antzezlanean metafora gisa erabili dute. "Erraldoiaren sinbolo hori beste gauza batzuetara estrapolatu daiteke", dio Alberdik: "Handitasunaz eta txikitasunaz hitz egiten dugu, kulturgileen anonimotasunaz, ikusia izateaz... Aitzakia bat izan da horretaz guztiaz hitz egiteko". Gainera, konturatu dira erraldoiek Euskal Herri osoko haurren artean arrakasta itzela dutela. Hori horrela, haur ahotsak entzun ahal izango dira ikuskizunean erraldoiei galderak egiten.

"Gure ikuskizuna ikerketa bat da, eta Atarrabia-Uharten eginiko ikerketa horretan jasotako ideia artistikoki plasmatzen saiatzen gara. Erraldoia erabili dugu sinbolikoki oso potentea delako: oso figura handia da, baina, era berean, norbait oso txikia dauka barruan, ikusten ez dena, eta bera mugitzen duena. Iruditegi horren barruan bada zerbait oso indartsua, gu behintzat identifikatuta sentitzen ginena", nabarmendu du Eliasek.

Proposamena performance moduan dator. Izan ere, Metrokoadrokan askotariko artistak batzen dira: musikariak, aktoreak, idazleak, poetak, arte ederretako jendea... "Guztion nahasketa bat egiten da, eta proiektu bakoitzean nork bere esparruko ale hori jartzen du. Gisa horretan osatzen dugu puzzlea", gaineratu du Alberdik.

Publikoaren erantzuna

Bidaide antzezlanak harrera ona izan du, baina konturatu dira oro har ikusle gutxi ari dela joaten emanaldietara. Geuretik Sortuak zirkuituaren barruko hainbat udalerritan antzerkia programatzeko ohiturarik ez dagoela azaldu dute aktore zarauztarrek, eta jendea erakartzeko beste bide batzuk bilatu behar direla. "Norbait ezaguna bada edo telebistan azaltzen bada, agertokiak bete egiten dira, baina proiektu honetako gainontzeko antzezlanetan publiko gutxi edukitzen ari gara. Pena da, etortzen direnak oso gustura irteten baitira saiotik".


Soldaten eta pentsioen aldeko defentsan murgilduta iritsiko da ELA aurtengo Maiatzaren Lehenera

Sindikatuak manifestazioak deitu ditu Bilbon eta Iruñean, pentsioen eta soldaten aldeko grebak bultzatzen jarraituko duela azpimarratzeko.

ELA sindikatua soldata eta pentsioen defentsan murgilduta iritsiko da Maiatzaren Lehenera, eta, horregatik, 'Borrokan, irabazteko' leloa aukeratu du, Mitxel Lakuntza idazkari nagusiak eta Amaia Muñoa idazkari nagusiaren albokoak astelehen honetan aurkeztutako deialdi bikoitzean. Hala, datorren astelehenean Bilbon eta Iruñean manifestazio bana egingo dutela iragarri dute.

Biek defendatu dute greba "gaurkotasun handiko tresna" gisa, eta 2022ko urtekaria aurkeztu dute, iazko 86 garaipen sindikal jasotzen dituena.

Lakuntzak adierazi duenez, "ELA, herri honetako sindikatu nagusia den heinean, harro dago Euskal Herria greba egiten buru delako", greba eta lorpenen artean "lotura zuzena" baitago. Era berean, gogorarazi du datuok bat datozela Europan izaten ari den "greba uholdearekin"; izan ere, Frantzian, Portugalen, Alemanian eta Erresuma Batuan "soldaten eta pentsioen alde mobilizatzen ari dira".

Horregatik guztiagatik, sindikatuak bi deialdi egin ditu datorren astelehenerako: Bilbon, manifestazio bat abiatuko da 11:30ean Jesusen Bihotza plazatik, eta Iruñean, berriz, ordu berean, Gurutzeko plazatik.


Zaldi zaletuek lau jardunaldiz gozatu ahalko dute, azaroan eta abenduan

Dos Hermanaseko Hipodromoko denboraldia bertan behera geratu ostean, Donostiako Hipodromoak ez ohiko udazkeneko denboraldia izango du aurten

Andaluziako hipodromoak aurreikusita zeuzkan hamabi jardunaldiak Madril, Donostia, Manacor (Balear Uharteak) eta Pinedako (Sevilla) hipodromoen artean banatuko dituzte. Madrilgo hipodromoak lau saio hartuko ditu, Manacorrekoak hiru, Pinedak bakarra eta gainerako lauak Donostiako Hipodromoan lehiatuko dira.

Hipodromoak udazkeneko denboraldiko hitzorduak azaroaren 13an, 20an eta 17an eta abenduaren 8an izango direla iragarri du. Oraindik detaile asko zehazteke daudenez, hurrengo asteetan joango da lau jardunaldi horiei buruzko informazioa eskaintzen.


17 eta 16 urteko espetxe zigorrak Orkoiengo talde bortxaketako hiru auzipeturi

Hamazazpi eta hamasei urteko kartzela zigorra ezarri diete hiru auzipeturi; beste biak absolbitu egin dituzte. 2019an egin zuten talde bortxaketa


Aitor Ruiz de Egino hernaniarraren 'Mezundia' erakusketa ikusgai, Donostiako Arteztu galerian

Apirilaren 24ra arte egongo da ikusgai, artista plastikoaren erakusketa berria. Zuhaitzen eta mendien formak dituzten lanekin osatu du.

Mezundia izenarekin, erakusketa berria inauguratu du Aitor Ruiz de Egino artista plastiko hernaniarrak, Donostiako Arteztu galerian (Resurrección María de Azkue kalea, 12). Apirilaren 24ra arte egongo da ikusgai, eta zuhaitzen eta mendien formak dituzten lanek dute protagonismoa erakusketan.

Hain justu, hortik dator erakusketaren izena; Ruiz de Eginok egin ohi duen bezala, euskera jatorrizko hitz jokoekin asmatutakoa: «Izen asmatua da Mezundia, mendia eta zugaitza hitzekin».

Soraluzen jarritako Nazatugi erakusketaren kasuan bezala, bere sorkuntza prozesuan izandako aldaketa nabaritu daitekeela azaldu du hernaniarrak: «Orain arte, oso forma organikoak erabiltzen nituen nire lanetan, nagusiki. Baina erakusketa honetan, nahiko lan geometrikoak ikus daitezke, organikoekin batera». Erakusketa osatzen dute tamaina desberdinetako aluminiozko mihiseetan margotutako lanek, aluminio galdatuan egindako eskulturek, eta brontzezko pieza batek.

Bere lana «Adarra mendiaren magaleko industriagunean» garatzen duen aldetik, «mendi horretatik eta bere ingurune naturaletatik sortzen diren ezuste eta misterioek liluratu» egiten dute artista; eta espazioak, bere formek, zuhaitzek, ibaiek, harriek, lanbroek eta animaliek lagundu diote «kosmogonia oso pertsonal bat osatzen». Natur munduaren eta industriagunearen arteko «oreka beti ezegonkorra» islatzen da bere lanetan.


Agurtzane Intxaurraga Tonbola gidatzen

Bizitza tonbola da, Europan jaio edo ez, Europara iritsi edo ez, mugak eta harresiak tonbolako txarteletan.

Bizitza tonbola da, Europan jaio edo ez, Europara iritsi edo ez, mugak eta harresiak tonbolako txarteletan. Agurtzane Intxaurraga, "Tonbola" gidatzen

Irudia Txakur gorria taldearena da


Udalak dio maiatzean aldatu zizkiela arrautzak Gipuzkoa plazako beltxargei

Parkea Bizirik eta Eguzki elkarteek atzo salatu zuten udalak duela bi hilabete eta erdi arrautzak aldatu zizkiela Gipuzkoa plazako beltxargei, eta apiriletik zeramatzatela igeltsuzko arrautza batzuk txitatzen. Ildo beretik, nabarmendu zuten beltxargek 35 bat egun pasatzen dituztela arrautzak txitatzen, eta beraz, emeak behar baino hiru aldiz gehiago daramala arrautzak “alferrik” berotzen. Marisol Garmendia Ekologia zinegotziak, aldiz, adierazi du arrautzak maiatzaren 24an aldatu zizkietela beltxargei, eta ez apirilean.

Dioenez, bi helbururekin kendu zituzten jatorrizko arrautzak: “Bigarren errunaldi bat saihesteko eta arrautzak kentzea hegaztientzako oso traumatikoa ez izateko”. Era berean, gaineratu du uztailaren 26ko astean dutela igeltsuzko arrautzak kentzeko asmoa, asko jota: “Txitaldia 35-40 egunekoa dela aintzat hartuta, gezurrezkoak kentzeko epea uztailaren 26ko astean ixtea erabaki zen, baldin eta hegaztiek ez bazuten habia aurretik uzten”.


Kiroldegiko lanak, osasun etxea eta pintaketak berbagai Aramaioko alkatearekin

Lierni Altuna Aramaioko alkatea Harira saioan izan da, herriko gaurkotasuneko gaien gainean berbetan. Onartu berri duten Udal aurrekontua, urteko inbertsio nagusiak eta azkenaldian herrian ugaritu diren pintaketak izan ditu aztergai, beste gai batzuen artean.


Udal langileen soldata %0,9 igotzea onartu dute Aramaioko osoko bilkuran

Urtarrileko ohiko osoko bilkura egin dute gaur Aramaion. Besteak beste, udal langileen soldata igotzea onartu dute. Horrez gain, Zabola auzoan, gurdibide bat desafektatzeko espedientea onartu dute.

Aramaioko Udalbatzak urtarrileko ohiko osoko bilkura egin du gaur. Bost gai izan dituzte esku artean. Horien artea, udal langileen soldata igoera, udal eraikinen garbiketa egiten duen enpresarekin kontratuta luzatzea eta baita gurdibide baten desafektatazioa ere.

Udal eraikinen garbiketa

Azkeneko osoko bilkurako akta onartu dute lehenengo. Ondoren, Udal eraikinen garbitasuna egiten duen Samsic enpresarekin kontratua luzatzea onartu dute. Iazko abenduaren 12tik hurrengo abenduaren 12ra arte luzatzea erabaki dute.

Hirugarren puntua udal eraikinen garbitasunaren kontratazio espedienteari hasiera ematea izan da. Behin hasiera emanda, hurrengo plenoan oinarriak zeintzuk izango diren onartzeko aukera egongo da. Aho batez onartu dute espedienteari hasiera ematea.

Zabola auzoa

Zabola auzoko 6 poligonoko 66, 68, 548 eta 549 partzelen arteko bidearen desafektazio espedientea onartu dute EAJko bi zinegotzien abstentzioarekin eta EH Bildukoen baiezkoarekin. "Udalean jaso genuen Zabolan dagoen bide bat zabaldu edo berreskuratzeko eskaera. Katastroan begiratuta, bidea egon badagoela ikusi dugu nahiz eta azkeneko 20 urteetan ez den erabili. Auzotarrekin elkartu ginen eta bide horren beharrik ez dute ikusi. Hori horrela, 2019ko urriko osoko bilkuran onartu zen bide hori desafektatu eta saltzea", azaldu du Lierni Altuna alkateak.

Katastroan zegoen huts bat aldatu behar izan zuten, eta ondoren Diputazioaren tasazioaren zain egon dira. Azkenean, azaroaren 4an jaso zuten tasazioa. "Bidearen inguruko hiru lur jabeei jakinarazi zaie erabakia. Horrelako kasuetan, legeak esaten du aukera zentzudunena aukeratu behar dela bidea eskaintzeko", dio alkateak. Kasu honetan, partzela gehien hartzen duen jabeari eskaini dio Udalak bidea. Eskaintza jaso duenak baiezkoa eman du, nahiz eta alegazio bat aurkeztu duen; beste lur jabe bat desafektazioaren aurka agertu da; eta, hirugarrenak ez du ezer esan.

"Hirigintza batzordetik datorren proposamena da aurrera egitea prozesuarekin eta ez onartzea kontrako alegazioa arrazoizko pisurik ez duelako, eta bidea onartu duenari lur-zati hori saltzea", gehitu du alkateak. EAJko zinegotziak abstenitu egin dira: "Prozesua hasi zenean baiezko botoa eman genuen; ondoren, arartekoaren gomendioa izan da ez egitea desafektazioa. Hori horrela, kontra ezin dugu bozkatu hasiera batean alde egon ginelako; baina, ados ez gaudenez, abstenitu egingo gara".

Udal langileen soldata

Azkeneko puntua udal langileen soldata igoera izan da. Aurrekontuen legeak esaten duenaren arabera soldatak %0,9 igotzea onartu dute aho batez. 2021eko urtarrilaren 1etik aurrerako igoera izango da.


Boris Johnsonek Europa Ekialdera zabaltzeko prest egoteko agindu die Indar Armatuei

Defentsa buruekin bildu ostean, Johnsonek esan du Ukrainaren mugetan egoera gero eta kezkagarriagoa dela eta NATOko aliatuak, "lurretik, itsasotik eta airetik babesteko" prest egoteko agindu du. Oraingoz, ordea, tropak Ukrainara bertara bidaltzea baztertuta dago.


Leire Galeanok promozio mailako partidua etxean jokatuko du

Domekan, emakumezkoen binakako Eusko Label promozio eta profesional mailako partiduak jokatu dira 12:00etan hasita udal pilotalekuan. Leire Galeanok, Mondragon II-k, lehen partidua jokatuko du.

Promozio maila

Rodriguez-Mondragon II // Santos-urriza

Profesional maila

Etxeberria-Iraeta // Iturzaeta-Azpeitia


Danimarkak Qatarreko giza eskubideen egoeraren aurka protesta egiteko kamiseta berezia jantziko du Mundialean

Danimarkako selekzioa janzten duen kirol-markak Munduko Txapelketarako kamisetak aurkeztu ditu. Hainbat pertsonaren heriotza eragin duen txapelketan ikusezina izan nahi duela adierazi du marka danimarkarrak komunikatu baten bidez.

Hummel kirol-markak asteazken honetan (irailak 28) aurkeztu ditu Danimarkako selekzioak 2022ko Qatarreko Munduko Txapelketan jantziko dituen elastikoak. Marka danimarkarrak diseinu bereziak prestatu ditu Qatarreko giza eskubideen egoeraren aurka protesta egiteko.

"Danimarkako selekzioaren elastiko berri hauekin mezu bikoitza bidali nahi dugu: 1992ko Eurokopan daude inspiratuta, Danimarkak futbolean lortu duen arrakasta handienaren omenez, baina protesta egin nahi dugu Qatarren aurka, herrialde horrek giza eskubideak urratzen dituelako", adierazi du Hummel markak sare sozialetan.

"Ikusezinak izan nahi dugu milaka pertsonen heriotza eragin duen txapelketa honetan. Selekzioari babesa eskaintzen diogu doan lekura doala, baina gure herrialdeko selekzioa babesteak ez du esan nahi Qatar anfitrioi bezala babesten dugunik. Kirolak jendea elkartu behar duela uste dugu, eta hori hala ez denean protesta egiten dugu", gaineratu du marka danimarkarrak.

Danimarkako selekzioak Frantzia, Tunisia eta Australia izango ditu aurkari Munduko Txapelketako multzoen fasean. Danimarkaren lehen ekipazioa gorria izango da, bigarrena zuria eta hirugarrena beltza. Elastiko beltza Danimarkaren hirugarren ekipaziorako oso egokia dela esan du Hummel markak, doluzko jantzien kolorea baita.

Amaitzeko, hauxe adierazi du: "Protesta egin nahi dugu Qatarrek giza eskubideak urratu dituelako, eta Munduko Txapelketako estadioak eraiki dituzten langile etorkinei eman dion tratua ere salatu gura dugu".


Isaias Carrasco omendu dute, erailketaren hamabosgarren urteurrenean

Martxoaren 7an bete dira hamabost urte ETAk Isaias Carrasco Arrasateko zinegotzi sozialista hil zuenetik. Gaur, urtero moduan, Navas de Tolosa kalean elkartu dira alderdikide, senitarteko eta lagunak omenaldia egiteko. EAJren ordezkaritza ere izan da, Maria Ubarretxena alkatea buru zutela. Ekitaldian, "gizatasun falta" egotzi die Sandra Carrascok EH Bilduri eta Podemosi.

Lore eskaintza egin diote lehenik eta ondoren hartu dute hitza PSE-EEko idazkari nagusi Eneko Anduezak eta Carrascoren alaba Sandra Carrascok. PSE-EEko idazkari nagusiak salatu du Isaias Carrasco eraila izan zela "sozialista zelako, desberdin pentsatzen zuelako eta, batez ere, nazionalista ez zelako". Erantsi du, Carrasco bezala, nazionalista ez izategatik hil zituela ETAk Alderdi Sozialistako kideak.

Adei Carrasco goraipatuz

Anduezak, Adei Carrascori, Isaiasen semeari omenalditxoa egin gura izan dio ekitaldian. Adei Carrascok umetan bullyinga jasan izana salatu du elkarrizketa baten duela gutxi eta "bizi izandakoa kontatzeko pausua ematea oso ausarta" dela nabarmendu du Anduezak. "Salaketa hori interpelazio zuzena da bere irakasleari, ume haiei, ume haien gurasoei, baina batez ere, gizarte osoari. Ausartak izan behar gara gure egia kontatzeko, egia hori delako gizarte osoaren egia", azaldu du Anduezak. Bide horretan, "bizi izandakoa kontatzearen garrantzia" aldarrikatu du idazkari nagusiak, "kontaketa horretatik eraikiko baita errelatoa". Zentzu horretan, "isiltasunaren legea aplikatu gura dutenei" gaitzespena erakutsi die.

Gizatasun falta egotzi die EH Bilduri eta Podemosi

Anduezaren ondoren hartu du hitza Sandra Carrascok eta EH Bilduren eta Podemosen jarrera kritikatu ditu, bi alderdiei "gizatasun falta" egotziz eta "oraindik ere bide luzea dutela egiteko" adieraziz. Hain zuzen, EH Bilduko ordezkariei egotzi die, martitzeneko Arrasateko osoko bilkuraren aurretik Isaias Carrascori egin zitzaion ekitalditxoan parte hartu ez izana eta osoko bilkuraren ostean egin zen minutu bateko isilunean zutitu ez izana, argudiatuz, inork ez ziela egingo zenaz ezer esan. "Ez zineten zutitu gogorik izan ez zenutelako", zuzendu zaie.

Podemoseko zinegotzi Eva Abuini ere egin dio erreferentzia Carrascok. Abuin zutitu egin zen Carrascoren omenezko minutu bateko isilunean, baina, mina azaldu zuen gaia ez zelako Bizikidetza Batzordera eraman. Horren aurrean, Carrascok galdegin dio: "Plakarena gertatu zenean ez zenuen tristurarik sentitu nire amak eta nik nola sentitu izan garen kontatzen genuen bitartean? Gogorarazi nahi dizut, horren ondoren, plaka jartzearen kontra bozkatu zenuela. Hor ez zenuten tristurarik sentitu", gaineratu du.

Carrascok Arrasaten bizitzea zein zaila izan den ere nabarmendu gura izan du bere hitzaldian. "Oso une txarrak pasatu ditugu, baina horrek gogorrago egin gaitu". Bere aita gogoratu du bukatzeko. "Beti izango zara nire heroia. Maite zaitugu".


Zu zeu zara?

“Zu zeu sentitzen zara? Garbiñe zara soineko horren barruan?” galdetzen zidan arropa saltzaileak aldagelatik jantzi berriren batekin irteten nintzen bakoitzean.

Betidanik egiteke nituen etxeko lanei ekin nien arratsalde horretan: nire estetika hobetzeari denbora eskaini, alegia. Alde batetik, galbana ematen zidan zerbait zen; bestetik, banekien egunerokotasunean neure burua ondo ikustea asebetetze puntu bat ere ematen zidala, lan bilera batetik altxatu eta ezker belaunean, esaterako, jantzita neukan gonaren arintasuna sentitzean edota norbaiten besarkada jaso eta aldi berean bizkarra estaltzen zidan oihal goxoaren xamurtasuna sentitzean.

Biak ala biak ni definitzen ninduten: baga, denbora erosketak ez diren beste egitasmo interesgarriago batzuek eskaintzeko gogoa eta biga, eguneroko mugimenduetan lakrikunkeria puntu hori izatea. Bi Garbiñe horiek kontraesanean zeudela pentsatu behar nuen? Nor zer horietatik bietatik benetako Garbiñe?

Urte batzuetako ikerketen ostean sinatuko nuke bi horiek eta beste bi mila ere egon zitezkeela, egoerak edota harremanak gonbidatutako erantzunaren arabera. Pertsonak eta nortasunak era itxi eta higiezin batean ulertu beharrean, hamaika aukeretako izaera erlazionala dugula ondorioztatzera heldu naiz.

Eta, hortaz, aldagelan itxaroten ninduten soineko guztiek ni neu sentiarazi nindukete… Zein edo zein bestelako Garbiñe bat izatera eramango nindukete… Bueltatuko naiz denda horretara.


Josu Larrazabal: "Nibalik beste inork baino hobeto sentitzen du Giroa"

Josu Larrazabal Trek-eko zuzendaria, Giroaz hizketan.

Josu Larrazabal Trek-eko zuzendaria, Giroaz hizketan.


Sanisidroak

Herriko musika ikasleen kontzertua.

17:30. Dultzaina ikasleak.

18:00. Trikitixa eta pandero ikasleak.

17:30. 'Luma eta tinta' erakusketa, salto gelan.

19:00. 'Emakume kirolariak' mahai ingurua, Fagus Alkiza zentroan. Aitziber Ibarbia, Miriam Arrillaga eta Idoia Etxeberria. Unai Ugartemendia moderatzailearekin.